
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 81. § (3) f) pontja szerint a jegyző évente beszámol a képviselő-testületnek a hivatal tevékenységéről.
A 2021. évi munkáról szóló beszámolót jelen előterjesztés keretében terjesztem a tisztelt Képviselő-testület elé.

Kérem a beszámoló szíves elfogadását!

…/2021. (XII. 16.) ÖKT határozati javaslat
Sülysáp Város Önkormányzatának Képviselő-testülete a Polgármesteri Hivatal 2021. évi munkájáról szóló beszámolót elfogadja.

Határidő: azonnal

Felelős: jegyző

Sülysáp, 2021. december 9.

dr. Tóth Krisztina


jegyző
BESZÁMOLÓ
A SÜLYSÁPI POLGÁRMESTERI HIVATAL 

2021. ÉVI MUNKÁJÁRÓL

I. BEVEZETŐ
A 2020. év koronavírus járvány miatti viszonylagos lelassulását követően a 2021-es évben a korábbinál is gyorsabb tempóra váltott a világ, hogy behozza a korábbi időszak lemaradásait, ami nyilvánvalóan a magyar közigazgatási szervezetre és benne a Sülysápi Polgármesteri Hivatal működésére is kihatással volt.
Az Európai Unió előző hétéves költségvetési ciklusának lejártával számtalan pályázati projektünk, illetve beruházásunk futott ki ebben az évben, amelyeknek elszámolása, lezárása majdhogynem akkora feladat, mint maga a fizikai megvalósítása. Ezzel egyidőben kezdtek megjelenni az új költségvetési ciklus pályázatai, melyeknek előkészítését már szintén meg kellett kezdeni.

Idén lett került volna sor a tízévente esedékes népszámlálásra, aminek előkészítését szintén megkezdtük, azonban a járványhelyzet miatt a Kormány annak elhalasztásáról döntött. Ugyanakkor év végéhez közeledve megkezdődött az országgyűlési választás és az azzal együtt megtartandó két népszavazás előkészítése is; bizonyos feladatokat már végre kellett hajtani az elektronikus választási rendszerben, és megkezdtük a szavazatszámlálók toborzását.

Amellett, hogy maga a választási felkészülés is nagy figyelmet és jelentős többletenergiát igényel, ehhez kapcsolódóan tovább terheli az apparátust a felerősödő politikai kampány is. Példának okáért, míg általában évente maximum egy-két közérdekű adatigénylés érkezik Hivatalunkhoz, idén már 16 ilyen megkeresésre kellett válaszolnunk, ami nem csak időt és humánerőforrást von el más feladatoktól, hanem feszült munkakörnyezetet is eredményez. 

A közérdekű adatigénylésekben megnyilvánuló lakossági kontroll mellett külső szervek által folytatott ellenőrzésekben is bőven volt részünk 2021-ben. Azon túlmenően, hogy az önkormányzat és intézményeinek pénzügyi működése folyamatos kontroll alatt áll a Magyar Államkincstár által, idén az Állami Számvevőszék is ellenőrizte az összes intézményünk működésének szabályozottságát. Ezek közül kettő még folyamatban van, a többi – apró észrevételekkel – lezárult. Idén ismételt szakmai ellenőrzést kapott a Pest Megyei Kormányhivataltól a Gólyahír Bölcsőde és a Dr. Gáspár István Humánszolgáltató Központ is, illetve valamennyi intézményi konyhánkat ellenőrizte a NÉBIH is. Ezekben az eljárásokban szinte minden esetben van tennivalója a Polgármesteri Hivatalnak is, vagy az Önkormányzat mint fenntartó nevében, vagy az intézmények gazdasági szervezeteként.

Mindemellett a bevezető elején említett felgyorsuló működés számtalan a Polgármesteri Hivatal feladatköreit érintő jogszabályváltozást is eredményezett az elmúlt időszakban, amelyeket gyakran igen nehéz követni és értelmezni, különösen, hogy sajnálatos módon már az irányító szerveknek sincs energiája arra, hogy egy-egy új feladat gyakorlati végrehajtásához segítséget nyújtsanak. Házon belül kell megfelelően feldolgozni az új információkat, és kialakítani a megfelelő folyamatokat, ahhoz a több mint háromezer hatáskörhöz, amely az önkormányzat szervein és a jegyzőn keresztül a Polgármesteri Hivatalhoz van telepítve. Ezek között vannak olyan hatáskörök is, amelyek közösek a Kormányablakokkal, de jobbára ezek is Hivatalunkat terhelik, hiszen hiába lehet lakcímet bejelenteni Nagykátán, természetesen helyben fogják ezt megtenni a lakosok.
Ezt ellensúlyozandó pozitív tényként tudom elmondani, hogy a néhány éve felerősödött fluktuáció 2021-ben nem okozott gondot a hivatali működésben, idén egyetlen munkakörben sem került sor személyi változásra. A kollégák összeszokottan dolgoznak és együttműködőek egymással, szakmai feladataikat pedig igyekeznek minél magasabb színvonalon megoldani.

A megfelelő munkafeltételek kialakításában segítséget jelentett az is, hogy a koronavírus járvány előző hulláma óta ügyfélfogadáson kívül – kedden és csütörtökön – zárva tartjuk az épületet. A kezdeti nehézségek után az ügyfelek végül is elfogadták ezt a rendet, és ügyfélfogadási időn kívül jellemzően már nem látogatják a hivatalt, ami nagy segítség abban, hogy munkánkat nagyobb odafigyeléssel tudjuk végezni.
Összegző értékelésem szerint a Sülysápi Polgármesteri Hivatal egy dinamikus szervezet, amely viszonylag gyorsan és hatékonyan alkalmazkodik az újabb kihívásokhoz. A kollégák lelkiismeretesek, szorgalmasak, tájékozottak és teherbírók, ennek köszönhetően az ügyintézés színvonala – reményeim szerint mások számára is érzékelhető módon – folyamatosan emelkedik. A 2021. évben elvégzett munkánkról részletesebben – irodánkénti bontásban – az alábbiakban számolunk be.
II. ÖNKORMÁNYZATI IRODA
1. Testületi és bizottsági ügyek

A Képviselő-testület a 2021. évben – a decemberivel együtt – 6 munkaterv szerinti, 1 rendkívüli testületi ülést, valamint 1 közmeghallgatást tartott. 2021. január 1. és 2021. június 14. között, amikor a Képviselő-testület nem ülésezhetett 35 polgármesteri határozat és 6 önkormányzati rendelet született. A Kormány döntése alapján 2021. június 15-étől ismét ülésezhettek a Képviselő-testületek, így a testület november 30-ig további 96 határozatot hozott és 4 rendeletet alkotott. 

Ezek, valamint az ezekhez kapcsolódó bizottsági döntések teljes körű előkészítése, illetve a döntésekből eredő feladatok végrehajtása a Polgármesteri Hivatal feladata volt.

Előterjesztések és jegyzőkönyvek szintjén a települési önkormányzatéhoz hasonlóan kezeljük a Sülysápi Roma Nemzetiségi Önkormányzat ügyeit is, ami további 3 ülést illetve 1 közmeghallgatást jelentett ebben az évben. A veszélyhelyzet ideje alatt az elnök 5 határozatot hozott.

A Pest Megyei Kormányhivatal 2019-ben bevezette az ún. Törvényességi Felügyelet Írásbeli Kapcsolattartás (TFIK) felületet a testületi és bizottsági ülések jegyzőkönyveinek felterjesztésére, aminek teljesítése – az elektronizálás dacára – egyre több munkával jár, mivel mindenegyes előterjesztést, dokumentumot külön kell kezelni a rendszerben.
2021. április 1-jétől az önkormányzati rendeleteket az Integrált Jogalkotási Rendszer keretében működő LocLex alrendszeren keresztül lehet és kell közzétenni a Nemzeti Jogszabálytárban. Ez szintén nagyon aprólékos munka, minden rendelethez időállapotokat is kell szerkeszteni, és egységes szerkezetben is elérhetővé kell tenni a jogszabályokat.
2. Pályázatokkal kapcsolatos feladatok
Idén zömében az előző évekről áthúzódó beruházások befejezése és az elszámolások benyújtása volt a feladatunk ezen a területen, de újabb pályázatok is beadásra kerültek.  
Pályázatíró céggel mindössze két európai uniós projektünkben – egy KEHOP és egy VEKOP konstrukcióban – dolgozunk együtt az elmúlt időszakban, a többi önkormányzati pályázatot – közöttük több százmillió forintot meghaladó projektet is – mi készítettük elő, nyújtottuk be, koordináltuk és számoltuk el. 
A határidők pontos betartása alapfeltétel ezen a területen, így gyakran előfordul, hogy éjszakába nyúlóan vagy hétvégén kerül sor egy-egy dokumentáció beküldésére, ami a pályázatokért és a beruházásokért felelős kollégák rugalmasságát és elkötelezettségét dicséri.
Az év folyamán a következő támogatásokra nyújtottunk be pályázatokat, illetőleg a következő projekteket bonyolítottuk:

EURÓPAI UNIÓS PÁLYÁZATOK
Folyamatban lévő projektek:

1.) KEHOP-1.2.1. Helyi klímastratégiák kidolgozása, valamint klímatudatosságot erősítő szemléletformálás

A KEHOP-1.2.1-08-2018-00199 azonosítószámon „Klímatudatos Sülysápért” címmel benyújtott, 10.477.500 Ft összköltségű, 100 %-os támogatási intenzitású pályázatunk megvalósítása idén zajlott. Elkészült a helyi klímastratégia, illetve lezajlottak az akcióterv programjai. A projekt elszámolási időszakba lépett.

2.) VEKOP-1.2.2-15 Üzleti infrastruktúra fejlesztése Pest megyében 

Az iparterület fejlesztésére 2017-ben benyújtott – 463.178.688 Ft összköltségű, 399.239.452 Ft-tal támogatott – pályázatunk megvalósítása ebben az évben érkezett a pénzügyi záráshoz. A projekttel kapcsolatban eddig befektetett és ráfordított költségek összehasonlítása céljából költség-haszon elemzés elkészítését kérte a minisztérium, melyet bemutattunk, így jelenleg a végső zárásról szóló értesítést várjuk.

3.) VP6-7.2.1-7.4.1.2-16 Külterületi helyi közutak fejlesztése, önkormányzati utak kezeléséhez, állapotjavításához, karbantartásához szükséges erő- és munkagépek beszerzés 

A 2017-ben benyújtott 123.130.742 Ft összköltségű, 99.193.629 Ft összegű támogatást elnyert pályázatunk gépbeszerzési része már az elmúlt években lezajlott, azonban az útfelújításhoz kapcsolódó közbeszerzés és azt követően a kivitelezés csak az idei év folyamán valósult meg, mivel több kisajátítási eljárást is szükséges volt lefolytatni. A projekt a pályázat szerinti megvalósításának is a végéhez ért, így pénzügyi elszámolására is ebben az évben került sor. 

4.) VP6-7.2.1-7.4.1.3-17 Helyi termékértékesítést szolgáló piacok infrastrukturális fejlesztése, közétkeztetés fejlesztése

A helyi piacunk fejlesztése érdekében benyújtott 69.534.278 Ft összköltségű, 49.999.995 Ft-tal támogatott
pályázatunk megvalósítását követően ebben ez évben zajlott a projekt pénzügyi zárása, illetve az ezzel kapcsolatos hiánypótlások, eltérések tisztázása, melyek még mindezidáig nem zárultak le. Jelenleg várjuk ennek eredményét.

5.) WIFI4EU Internetkapcsolat helyi közösségekben történő előmozdítása

A 2018-ban benyújtott pályázatunk Európai Unió által támogatott programjának keretében idén épült ki a település hét különböző pontján vezeték nélküli internet elérésére alkalmas hálózati pont. A 15.000 EUR összköltségű, 100 %-os támogatású projekt idén a kivitelezési munkálatokat követően le is zárult.

6.) VP6-19.2.1.-41-2-17 HAJT-A Csapat Egyesület - Turisztikai attrakciók, fejlesztések támogatása

Önkormányzatunk a 2019-ben benyújtott kérelmében 9.803.781 Ft támogatásban részesült Kapás József Helytörténeti Gyűjtemény felújítására, melynek megvalósítására tavaly, elszámolására pedig idén került sor. A programot sikeresen lezártuk.

Idén benyújtásra került, új projektek:

1.) VP6-7.2.1.1-21 Külterületi helyi közutak fejlesztése

Idén, az előző konstrukcióhoz hasonlóan, külterületi utak javítása, karbantartása céljából új pályázati felhívás jelent meg, amelyben az ún. régi Úri út felújítására adtuk be támogatási igényünket. Kérelmünkben 95 %-os intenzitás mellett 93.390.266 Ft támogatást igényeltünk. Jelenleg döntésre várunk.

2.) VP6-19.2.1.-41-9-21 Helyi fejlesztések támogatása

A helyi vidékfejlesztési stratégiák végrehajtása céljából kiírásra kerülő LEADER programokban idén is sikerült pályázatot benyújtania az önkormányzatnak. A város 10 pontjára telepítünk fedett buszvárókat, amihez 95 %-os támogatási intenzitás mellett 10.497.175 Ft támogatást igényeltünk.

HAZAI TÁMOGATÁSÚ PÁLYÁZATOK
Folyamatban lévő projektek:

1.) 2020. évi önkormányzati feladatellátást szolgáló fejlesztések támogatása

Tavalyi évben benyújtott programunkban járdafelújításra kértünk támogatást, melynek a kivitelezése idén zajlott. A Béke utca igen rossz állapotban lévő járdáját újítottuk fel 565 méter hosszúságban. A projekthez 85 %-os intenzitás mellett 20 millió Ft támogatásban részesültünk. 

2.) 2020. évi közművelődési érdekeltségnövelő támogatás

A 2020. évi pályázatunkban 1.299.000 Ft támogatásban részesültünk 3 millió Ft vállalt önerő mellett a Wass Albert Művelődési Központ és Könyvtár vizesblokkjának felújítására. Az épületben zajló folyamatos programok miatt a munkálatok az év végi időszakban kerülnek kivitelezésre, a támogatás elszámolására jövő év elején kerül majd sor. 

3.) Vis maior pályázatok
Idén két helyszínen is történt olyan vis maior esemény, amely önkormányzati vagyont veszélyeztetett, így a Belügyminisztérium támogatta a gyors helyreállító munkálatokat. A Templom utcában 12,4, az Új utcában 56 millió Ft értékben történt partfal-helyreállítás, -megerősítés, melyek elszámolására is ebben az évben került sor. 

4.) Nemzeti értékek és hungarikumok gyűjtésének, népszerűsítésének, megismertetésének, megőrzésének és gondozásának támogatása

A tavalyi programunkban a Kapás József Helytörténeti Gyűjtemény egyik termének burkolására, illetve tárolók valamint informatikai eszközök beszerzésére nyújtottunk be pályázatot és nyertünk el támogatást 3 millió Ft értékben. A projekt megvalósítására idén került sor, elszámolása most fog következni.

5.) Nemzeti összetartozás emlékmű - Fénykapu

A két megvalósítási helyre tervezett (Városfalva – Sülysáp), a nemezetek közötti összetartozást szimbolizáló emlékmű megalkotására 11 millió Ft támogatást kapott önkormányzatuk. A kivitelezés idén folyt, mindkét helyszínen. Az emlékművek átadására Sülysápon 2021. augusztus 27-én, Városfalván pedig szeptember 25-én ünnepélyes keretek között került sor.

Idén benyújtásra került, új projektek:

1.) 2021. évi önkormányzati feladatellátást szolgáló fejlesztések támogatás

Idei évben benyújtott programunkban a Móra Ferenc Általános Iskola Vörösmarty utcai tagiskolájához tartozó tornacsarnok tetőszerkezetének felújítására nyújtottunk be pályázatot. Kérelmünk eredményesnek bizonyult, 20 millió Ft támogatást ítéltek meg részünkre, 75%-os intenzitás mellett. A kivitelezés jövő évben fog kezdődni.

2.) 2021. évi közművelődési érdekeltségnövelő támogatás

A 2022.-ban benyújtott kérelmünkben a Wass Albert Művelődési Központ és Könyvtár két termének festésére illetve nyílászáróinak cseréjére kértünk támogatást. Idei programunkban is 1.299.000 Ft-ot ítéltek meg Sülysáp Város Önkormányzatának. A felújítási munkálatok a jövő évben fognak zajlani.

3.) 1879/2020 (XII.4) Korm. határozat alapján kapott, kulturális ágazatot érintő támogatás

A koronavírus járvány a közművelődési ágazatra gyakorolt negatív hatásainak kiegyensúlyozása érdekében Magyarország Kormánya támogatásban részesítette az állami és civil szféra különböző szereplőit. Sülysáp Város Önkormányzata 5 millió Ft-ot kapott ebből a forrásból, melyből a Wass Albert Művelődési Központ és Könyvtár alkalmazottjának bérét finanszíroztuk a koronavírus járvánnyal leginkább sújtott időszakban. A program elszámolása a napokban zajlik.

4.) Tisztítsuk meg az országot! - Településvédelmi kamerarendszer kiépítése 

A „Tisztítsuk meg az Országot!” programsorozat mindkét felhívására Önkormányzatuk kérelmet nyújtott be. Az egyikben a település 7 helyszínén kérelmeztük az illegálisan elhelyezett, mintegy 250 m3 hulladék összegyűjtését és elhelyezését. Ez a kérelmünk sajnos támogatásban nem részesült. Azonban több mint 20 millió Ft-ot ítéltek meg részünkre településvédelmi kamerarendszerek kiépítésére. Az illegálisan elhelyezett hulladékok keletkezésének megelőzése céljából kiépített rendszer a város 12, a problémával leginkább érintett pontjánál figyeli meg a települést. A program véget ért, már a pályázat elszámolása is sikeresen lezajlott.

ÖNKORMÁNYZATI CÉLOKAT SZOLGÁLÓ EGYÉB PÁLYÁZATOK
1.) Nemzeti Együttműködési Alap 2021. évi pályázata

Az Összefogás Sülysápért Egyesülettel pályázatot nyújtottunk be A helyi és térségi lokálpatrióta elköteleződés erősítése, valamint a civil tevékenység elősegítése a Tápió

mentén címmel. Jelenleg a pályázat eredményére várunk.

2.) 1879/2020 (XII. 4.) Korm. határozat alapján kapott, kulturális ágazatot érintő támogatás

Az önkormányzat mellett a határozatban jóváhagyott támogatást a Wass Albert Művelődési Központ és Könyvtár részére is jóváhagyták. Közművelődési intézményünk 5 millió Ft támogatásban részesült kulturális programjainak lebonyolítására, illetve 10 millió Ft-ot ítéltek meg a Szent István tér 7. szám alatti épületének nyílászáró cseréjére. Ezen kívül az Összefogás Sülysápért Egyesület is pályázott a támogatásra, részére 6 millió Ft-ot hagytak jóvá, melyet az idei városnapi költségek finanszírozására fordított.

3.) VP6-19.2.1.-41-9-21 Helyi fejlesztések támogatása

Az önkormányzat mellett az Összefogás Sülysápért Egyesület is pályázott a meghirdetett konstrukcióra, melyben az önkormányzat tulajdonában lévő kastélykerti játszótér felújítására nyújtott be kérelmet. 15 millió Ft kért támogatás mellett 3.688.009 Ft önerőt vállalt. Jelenleg a bírálat folyik.

4.) A gyermekeink védelmében informatikai rendszerhez kapcsolódó eszközbeszerzés támogatása 2021

A Dr. Gáspár István Humánszolgáltató Központ részére írtunk pályázatot informatikai eszközök beszerzésére. A benyújtott kérelmet támogatásra érdemesnek ítélték, ezért 574.197 Ft támogatásban részesültek. A programból 2 db laptopot és egy nyomtatót szereznek be. 

AZ ÖNKORMÁNYZAT ÁLTAL MEGHIRDETETT PÁLYÁZATOK
5.) Civil szervezetek támogatása

A helyi önszerveződő közösségek önkormányzati támogatására kiírt pályázatunk keretében idén 10 pályázat érkezett, amelyek összesen 4.420.000 Ft támogatásban részesültek.

6.) Bursa Hungarica szociális ösztöndíjpályázat

Önkormányzatunk idén is csatlakozott a Bursa Hungarica felsőoktatási ösztöndíj pályázathoz. A támogatásra rendelkezésre álló keretösszeg az elmúlt évekhez hasonlóan 90.000 Ft/hó 10 hónap, melybe bele kell érteni a korábbi években „B” típusú pályázat keretében megállapított, még futó támogatásokat is. A benyújtási határidőig 10 db ”A” típusú ösztöndíj pályázat érkezett, melyek közül végül 9 db bizonyult érvényesnek. Közöttük a teljes keretösszeg felosztásra került.

Idén megjelentek az új, 2021-2027. időszakra szóló pályázati ciklus kiírásai is. Ebből jelenleg két konstrukcióra kíván önkormányzatunk pályázatot benyújtani. Az egyik az TOP_Plusz-1.2.1-21 Élhető települések című felhívás, melyben településközpontunkat szeretnénk rendezni. A másik a TOP_Plusz-3.3.1-21 Gyermeknevelést támogató humán infrastruktúra fejlesztése című kiírás, aminek keretében régóta tervezett, új óvodánkat szeretnénk felépíteni az Almáskertben. Jelenleg a projektek előkészülete zajlik.

3. Beruházási feladatok

Az önkormányzati beruházások bonyolítása a 2021. évben is jelentős szeletét képezte a Polgármesteri Hivatal munkájának. Ennek legfőbb területei a következők voltak:

· településfejlesztési és beruházási feladatok,

· útügyi és közlekedési igazgatással kapcsolatos feladatok (közútkezelői és tulajdonosi hozzájárulások),

· statisztika, illetve adatszolgáltatás készítése, 

· előterjesztések, szerződések, levelek előkészítése,

· polgármester, jegyző megbízásából egyeztetések lebonyolítása, helyszíni bejárások.

· a TÁVÜSZ Kft. műszaki támogatása.

A konkrét feladatok döntő többségét a beruházási, fenntartási és engedélyezési ügyek teszik ki, melyek közül 2021-ban a legfontosabbakat említjük meg:

· pályázatok műszaki dokumentációjának összeállítása,

· közbeszerzések anyagainak összeállítása,

· P+R parkolók fenntartási, üzemeltetési ügyei, éves beszámoló készítése,

· szilárd hulladéklerakó üzemeltetési jelentései, éves beszámoló készítése,

· műfüves futballpálya főkarbantartási feladatainak intézése,

· utakkal kapcsolatos hibák, vízelvezetések problémákkal kapcsolatos ügyintézések

· útfelújításokkal kapcsolatos ügyek intézése,

· közvilágítással kapcsolatos beruházások, feladatok

Több beszerzési eljárás került kiírásra a 2021-es évben a támogatást elnyert pályázatok megvalósítása érdekében.  

Idén nyílt közbeszerzés eljárást folytattunk le a Kistelek – Jakabszállás tanyákhoz vezető külterületi utak felújítási munkálataira kiírt pályázat során. A beérkező érvényes ajánlatok közül a nyertes a helyi illetőségű Folyamat Építőipari Kft. volt, amely a legkedvezőbb ajánlatot adta. A kivitelezési munkákat hosszú egyeztetési és engedélyeztetési folyamat előzte meg az érintett lakóingatlanok tulajdonosaival és a hatóságokkal. A projekt megvalósítása érdekében szükségessé vált több kisajátítási eljárás indítása is, melyek sikeresen lezárultak. A helyszíni építési munkálatok szintén elkészültek. A használatbavételi eljárással kapcsolatos ügyintézés és a pályázat elszámolása még folyamatban van.

A 2020-as önkormányzati feladatellátást szolgáló fejlesztések támogatására kiírt pályázaton nyert forrást idén a Béke utcában a Teleki Pál utcáig húzódó járdaszakasz felújítására fordítottuk. A projekt megvalósítására kiírt második beszerzési eljárás lett eredményes. A kivitelezési munkák nagyrészt elkészültek, a fennmaradó rövid szakasz kiépítése a jövő év tavaszán fejeződik be. A munkálatok alatt folyamatosan egyeztettünk a lakókkal, a lehetőségekhez mérten figyelembe vettük kéréseiket, felvetéseiket a vélt és valós problémákkal kapcsolatban.

A 2021-es önkormányzati feladatellátást szolgáló fejlesztések támogatására kiírt pályázaton támogatást nyertünk a Vörösmarty utcai tornacsarnok tetőfelújítási munkálataira. A beszerzési eljárás során a nyertes ajánlatot a Fémépület Gyártó és Szerelő Kft. adta. A kivitelezési munkálatok jövő év tavaszán kezdődnek meg.

Európai Uniós támogatásból megvalósuló program keretében - Wifi4Eu - ingyenesen elérhető wifi csatlakozási pont került kialakításra a Wass Albert Művelődési Központban, a Hevesy parkban, az Almáskerti és a Szent István téri játszótéren, a vasútállomásnál, egészségközpont épületében és a piactéren.

A Tisztítsuk meg az Országot! című pályázat keretében, az illegális hulladéklerakás felszámolására és megakadályozására 12 helyszínen, oszloponként 3 db térfigyelő kamera került telepítésre közvilágítási oszlopokra., melyek nagyrészt a meglévő optikai sötét szálakhoz kapcsolódnak. További kamerák telepítéséhez megigényeltünk az áramellátást és a Digi Kft.-től a sötét szálak beüzemelését. 

Vis maior támogatás keretei között kapott önkormányzatunk támogatást a Templom és az Új utcában bekövetkezett káresemények helyreállítására. 

Ezen utcák és a Dózsa György utca között húzódó löszfal felső része suvadásnak indult, mely által az útpálya megsüllyedt, megrepedt. Mindkét helyszínen a további felszínmozgások meggátlására stabilizáló horgonyokkal megtámasztott vasbeton támfal épült. Valamint az aszfalt szerkezetű útburkolat is felújításra került. 

Évek óta húzódó probléma volt, hogy a szabálytalan parkolóépítések és ároklefedések miatt nagyobb esőzés alkalmával az útpályát is elárasztotta a csapadék a Vasút utca üzletsora előtt. Bár ez az üzlettulajdonosok és a Magyar Közút NZrt. felelősségi körébe tartozó probléma volt, végül az önkormányzat volt az, amely az érintett vállalkozásokkal összefogva, megterveztette és kiviteleztette a Vasút utca közel 200 méter hosszú szakaszán az új vízelvezető rendszer kialakítását. A beruházás során a mélyen fekvő vízelvezető gyűrűk helyett a felszínen elhelyezett vasbeton árokelemek kerültek telepítésre, melyek biztosítják, hogy a víz le tudjon folyni posta irányába. A beruházás – melynek teljes lebonyolítása Hivatalunkra hárult – a napokban zárul le.

Idén és az elmúlt években is sikeresen pályáztunk és támogatást nyertünk a Wass Albert Művelődési Központ és Könyvtár épületének belső felújítási munkálataira az évente meghirdetésre kerülő közművelődési érdekeltségnövelő pályázat keretében. Az év elején megújult a nagytermi színpad padozata, valamint az ahhoz csatlakozó lépcső szerkezete és burkolata. A 2020-as közművelődési pályázat keretében további támogatást nyertünk az épület vizesblokkjainak felújítására. A kivitelezés év végén valósul meg.

Pályázati forrásból további felújítások történtek a Kapás József Helytörténeti Gyűjtemény területén. Az elmúlt években sikeresen megújult az épület homlokzata, az idei évben a belső munkákra helyeződött a hangsúly. A belső termek egységesen beton padozatot kaptak, melyre időálló hidegburkolat került. A múzeum nyílászárói is felújításra kerültek, a tokok javítva a szárnyak pedig cserélve lettek, egységes megjelenést kapva. Egyúttal a hozzá tartozó kerítéssel együtt felállításra került az a székelykapu, amely erdélyi testvértelepülésünk, Városfalva ajándéka.
Pályázatot nyújtottunk be egy további külterületi utunk állapotának javítása érdekében is. A sülyi Kisboldogasszony templomtól induló, ún. régi Úri út külterületi szakaszát kívánja önkormányzatunk felújítani, nagyrészt aszfalt burkolattal ellátni a meglévő makadám felületet, illetve zúzottköves terítést alkalmazni a fennmaradó részen. Ennek tervezési és pályázat-előkészítési munkáit a Hivatal bonyolította.

Idén vizesedést tapasztaltunk a Vasút utcai óvoda egyik csoportszobájában, ezért falátvágásos módszerrel 40 m hosszban újra lett szigetelve. Az építési munkálatokkal érintett terem újra lett vakolva, tisztasági festést és új ipari padlóburkolatot kapott. 

Egyúttal a központi óvoda bejáratainál levő – jelenleg fedetlen – kis teraszok is lefedésre kerülnek, a kivitelezés várhatóan jövő év elején fejeződik be.

Új szolgálati lakás lett kialakítva a művelődési központ épületének végén, a család- és gyermekjóléti szolgálat korábbi helyén. Az épületrész teljes felújítást kapott, új külső és belső nyílászárók kerültek beépítésre, régi konvektoros fűtési rendszer helyett központi fűtés került kialakításra. Új padlóburkolatok és a teljes belső festés is a projekt részét képezte.

Idén augusztusban megkezdődött a 31-es főút régóta tervezett felújítása. A térséget átszelő úton a munkálatok nagy része már befejeződött, a műszaki átadás- átvételt az év végére tervezi a Magyar Közút Nonprofit Zrt. A több hónapig tartó kivitelezés alatt jórészt Hivatalunkhoz érkeztek a lakossági kérések és panaszbejelentések. Lehetőségekhez mérten tájékoztattuk az érdeklődőket és képviseltük a lakosok érdekeit. Műszaki észrevételeket tettünk a kivitelezés közben felvetődött problémákra. 

A piac új épülete a tavalyi évben elkészült, de pályázati elszámolása műszakilag is jelentős munkát jelentett a 2021-es évben is, várhatóan a jövő évre is át fog húzódni.

A hivatal melletti közpark karácsonyi díszvilágítása elhasználódott, már csak részben üzemelt, ezért idén új kisfeszültségű fényfüzéreket vásároltunk, melyek egy része már telepítve lett, a park másik fele jövő hét folyamán elkészül.

A Dózsa György utca 112. szám alatti sportpályánkon támogatásból új világítási rendszer került kiépítésre, melyhez a villamos energia ellátás kiépítésében és koordinálásában jelentős feladatai voltak Hivatalunknak.

Sok panasz érkezik az utcák állapotával és vízelvezetésével kapcsolatban, napi szinten általában 2-3 ilyen megkeresést kapunk, kedvezőtlen időjárás esetén többet. Kiemelten foglalkoztunk a Zrínyi utca állapotának javításával, a Kiskókai utca és Kossuth Lajos utca padkájának karbantartásával. A TÁVÜSZ Kft.-vel szoros együttműködésben dolgozunk a lakók által bejelentett út és vízelvezetési problémák megoldásában.

A közvilágítási lámpatestek karbantartásáért felelős szolgáltatóval folyamatosan tartjuk a kapcsolatot, a szerződésben rögzített elektronikus felületen a bejelentett hibák naprakészek, a javítások ellenőrzése is folyamatos. 

Az önkormányzati ingatlanokat érintő közműszolgáltatások területén is sikeres tárgyalásokat folytattunk. A folyamatosan dráguló villamos energiaár mellett sikerült előnyös szerződést kötni az Magyar Villamos Művekkel, mely alapján további két évig tudják biztosítani a kedvező fix villamos energia árat.

Szintén jelentős szelete a munkánknak az intézményeink működése során fellépő műszaki problémák megoldása, elektromos beléptetők, riasztók, fűtési rendszerek felügyelete és közműállásának folyamatos rögzítése. 

Emellett a katasztrófavédelmi igazgatóságtól is folyamatosan kapunk ellenőrzéseket az intézményeinkben. Az egyre szigorodó szabályozásra és ellenőrzésre tekintettel a kötelező ellenőrzési jegyzőkönyveket naprakészen kell tartani. A legjelentősebb feladat a tűzvédelem, érintésvédelem, villámvédelem felülvizsgálata, a tűzjelző készülék naprakész nyilvántartása, kötelező karbantartási jegyzőkönyvek készítése, valamit a tűzoltó készülékek, tűzgátló ajtók és biztonsági világítás ellenőrzése.

Emellett a környezetvédelmi hatóság szigorúan megköveteli a talajvízfigyelő kútjaink rendszeres vízmintavételét (P+R parkoló, rekultivált szilárdhulladék lerakó, folyékony hulladéklerakó), melyről éves beszámolókat kell készíteni.

Az energiatakarékosság érdekében éves jelentést kell készíteni intézményeink energiafelhasználásáról, melyet minden évben az energetikai hivatalnak kell benyújtani.

4. Vagyongazdálkodás

Önkormányzati vagyongazdálkodással kapcsolatos feladatok:

· az ingatlanvagyon nyilvántartása, változások lekövetése, vagyonkataszter kezelése

· önkormányzati tulajdonú ingatlanok eladásával és vételével kapcsolatos Képviselő-testületi anyagok előkészítése, döntések végrehajtása

· önkormányzati tulajdonú bérlakások, üzletek teljes körű nyilvántartása, kezelése

· földhivatali egyeztetések a nyilvántartási adatok módosítása során

· vagyoni- és szakmai biztosítások aktualizálása, kezelése

2021-ben a következő főbb, a Hivatal által előkészített és lebonyolított mozgások történtek az önkormányzati ingatlanvagyon tekintetében:

Két darab ingatlanajándékozás történt önkormányzatunk javára, jobbára a közterületek növelése érdekében:

· a Szív utca végén egy 342 m2 alapterületű, útként használt ingatlan, 

· a Zrínyi utcában egy 36 m2 alapterületű rész, mely az út területét növeli

Sülysáp, Malom utca 26. szám alatti ingatlan 2/3 arányú tulajdoni hányadát önkormányzatunk a Tápiómenti Ipari Kereskedelmi és Szolgáltató Zrt.-től megvásárolta. A tulajdon harmada már önkormányzati tulajdon volt. 

Sülysáp központjában található Malom utca 9. szám alatti önkormányzati ingatlan területének bővítése céljából, a szomszédos patak parti két telket megvásároltuk. A 3865 hrsz.-ú ingatlan adásvételi szerződésének aláírása megtörtént, a 3864 hrsz.-ú ingatlan adásvételi szerződésének aláírása folyamatban van.

Képviselő-testület döntése alapján jelentős ingatlan eladást bonyolított a Polgármesteri Hivatal, a Szent István tér 17/C. szám, 3857/4 hrsz. alatti iroda – volt ún. kis Főgáz épület - adásvételi szerződése aláírásra került. A még 2015-ben megvásárolt két korábbi Főgáz épület gázellátása közös volt, jelenleg folyamatban van az értékesített épület leválasztása a közös hálózatról.

A Külterületi tanyákhoz vezető út fejlesztése tárgyú beruházás kapcsán indított kisajátítási eljárás során a Sülysáp 0133/12 hrsz.-ú ingatlan területéből 407 m2 nagyságú rész kisajátításra került. Kisajátítás jogcímen önkormányzatunk tulajdonjogának bejegyzése megtörtént.

Az Alunorm Kereskedelmi és Szolgáltató Kft. Sülysáp, Vasút utcai telephelybővítésének támogatásaként, területcsere keretében a Sülysáp 033/12 és 0331/174 helyrajzi szám alatti földrészletek helyett az újonnan létrejövő 033/321 helyrajzi számú kivett helyi közút került kialakításra. A vonatkozó földrészlet megosztási megállapodása aláírásra került. 

A 31-es főút melletti ipari parkban az összes építési teleket értékesítettünk. Három ingatlan kivételével a vételárak teljes mértékben befizetésre kerültek. A még fennálló részletek teljesítésének határideje 2022. 

Ingatlanok bérbeadásával kapcsolatos vagyongazdálkodási intézkedések:
Bérleti szerződés került aláírásra a Sülysáp, Béke utca 38. szám alatti, 3708/2 hrsz.-ú valamint a Sülysáp 3829 és 0841 hrsz.-ú földrészletek hasznosítására, kaszálás céljára. 
A Tápiómenti Ipari Kereskedelmi és Szolgáltató Zrt. végelszámolása elhúzódott, ezért a Malom utca 26. szám alatti ingatlan birtokba adása kitolódott, bérleti megállapodás került aláírásra az adott időszakra vonatkozóan. Az épület egy részének eddigi bérlője, dr. Szabó Teréz ügyvéd továbbra is bérli az irodának kialakított helységet.

Wass Albert Művelődési Központ és Könyvtár felújított épületrészében – a családsegítő szolgálat költözése után – kialakításra került egy bérlakás, az új bérlő beköltözött.

Egyéb elvégzett feladatok:

A Pest Megyei Kormányhivatal Földhivatali Főosztálya 2021-ben is több eljárást indított felmérési, térképezési és területszámítási hiba kijavítása céljából. A térképi állomány és természetbeni állapot közti eltérések javítása alatt folyamatos a konzultáció a hatósággal. 

Az Önkormányzat vagyonbiztosítása kibővült, biztosítás alá vontuk az új Egészségközpont intézményét és az ipari parkban létesült csarnok épületét. 

A trianoni békediktátum évfordulójára készült két emlékmű felállításra került városunkban és testvértelepülésünkön, Városfalván is. Vagyonbiztosításunk kiterjesztése mindkét emlékmű vonatkozásában megtörtént. 

Az önkormányzati ASP rendszerben végezzük a tárgyi eszköz és ingatlan nyilvántartást, az új beruházások felvitelét, a negyedéves értékcsökkenések számítását pénzügyi jelentésekhez. 

Kiemelt fontosságú feladatunk a vagyonkataszter naprakészen tartása, vezetése, hiszen minden esetben elsődleges szempont a nyilvántartás megfelelősége és hitelessége a vagyoni jellegű vagy pályázati ellenőrzések során. 

A KSH felé a beruházás statisztikai jelentéseket intézményenként negyedévente a nyilvántartások és a változások nyomon követésével adjuk le. Ingatlanállomány tekintetében pedig a vagyonstatisztikát éves szinten szolgáltatjuk a KSH felé. 
5. Polgári védelem

E feladat keretében megkeresésre folyamatos az adatszolgáltatás a Pest Megyei Katasztrófavédelmi Igazgatóság Ceglédi Katasztrófavédelmi Kirendeltsége részére. Rendszeres feladat a veszély-elhárítási tervek felülvizsgálata, beosztó határozatok felülvizsgálata. Téli időjárásra (hóakadályok) felkészülés, technikai eszközök és a kezelőszemélyzet beosztása. 
6. Humánerőforrás-gazdálkodás
A személyzeti és munkaügyi feladatokat 1 státusszal látjuk el. Az érintett ügyintéző munkaköre mellett az anyakönyvvezetői és a népesség-nyilvántartási feladatokat is ellátja szükség szerinti helyettesítéssel.  

A Polgármesteri Hivatal a következő – összesen: 82 fő – létszámokra végez személyzeti és munkaügyi ügyintézést (személyzeti és munkaügyi feladatok ellátása, személyi anyagok kezelése) az önkormányzatnál és intézményeinél:

· Polgármesteri Hivatal köztisztviselőihez (24 fő állományi létszám – 2 fő tartósan távollévő, 2 fő fizikai alkalmazott)

· Polgármester, alpolgármester (2 fő)

· Sülysáp Város Önkormányzata (3 fő)

· Védőnői szolgálat (3 fő – 1 fő tartósan távollévő)

· Mezei őrszolgálat (1 fő)

· Piacfelügyelő (1 fő)

· Dr. Gáspár István HSZK (8 fő) 

· Wass Albert Művelődési Központ és Könyvtár (5 fő)

· Központi Konyha (13 fő)

· Gólyahír Bölcsőde (15 fő) - 1 fő tartósan távollévő

· Sülysápi Csicsergő Óvoda intézményvezető (1 fő)

A Polgármesteri Hivatal további feladatai a humánerőforrás-gazdálkodás területén:

· települési önkormányzati képviselők és bizottsági tagok tiszteletdíjának számfejtése (12 fő),

· Sülysápi Roma Nemzetiségi Önkormányzat képviselői tiszteletdíjainak számfejtése (3 fő),

· intézményi étkeztetési feladatok adminisztrációját ellátó személyek megbízási díjának számfejtése (4 fő)

· közfoglalkoztatásban résztvevőkhöz kapcsolódó személyzeti és munkaügyi feladatok ellátása (2021. évben közfoglalkoztatásba bevont személyek száma 75 fő volt),

· nyári diákmunkával kapcsolatos munkaügyi feladatok ellátása (19 fő), 

· közösségi munkavégzés és szakmai gyakorlaton résztvevő diákokkal kapcsolatos munkaügyi feladatok ellátása (9 fő).

Rendszeresen jelentkező határidőhöz kötött feladatok:

· Átsorolások, soros előrelépések, minimálbér és garantált bérminimum miatti változások átvezetése

· Szabadságok megállapítása

· Év eleji statisztikai feladatok (bér- és létszám-kimutatások)

· Bértervezéshez adatszolgáltatás

· Adózással kapcsolatos feladatok (igazolások kiadása, dolgozói nyilatkozatok, családi kedvezmények, bérkompenzáció)

· Köztisztviselői továbbképzési terv készítés

· Szabadságolási ütemterv készítés (köztisztviselők)

· Nem rendszeres kifizetések számfejtése (tiszteletdíjak, megbízási díjak, cafetéria, utazási költségtérítés, gépjármű használat, illetményelőleg, letiltás))

· Távollét jelentés (fizetett szabadság, tanulmányi szabadság, betegszabadság, táppénz, terhességi gyermekágyi segély, GYED, GYES)

· Változó bérek jelentése (helyettesítés)

· Védőnői bértámogatás igénylése, elszámolása

· Munkavédelem (dolgozók oktatása, orvosi alkalmassági vizsgálata)

2021. évben a Polgármesteri Hivatal által lebonyolított álláspályázat:
· Wass Albert Művelődési Központ és Könyvtár intézményvezető

Az idei évben a Polgármesteri Hivatal állományában személyi változás nem történt.  

A munkaügyi és személyzeti munkában jelentkező plusz feladatok:

Diákmunka

Továbbra is népszerű a nyári diákmunka. Az előző évekhez hasonlóan az idén is foglalkoztattunk nyári diákmunkásokat július és augusztus hónapban, összesen: 19 főt elsősorban a Polgármesteri Hivatalban valamint az önkormányzat intézményeiben (óvodák, bölcsőde, konyha, WAMKK). A foglalkoztatás költségeit a Nagykátai Járási Hivatal Foglalkoztatási Osztálya támogatja.

Szakmai gyakorlat, közösségi munkavégzés

A kötelező nyári szakmai gyakorlatot 1 fő, iskolai közösségi szolgálatot 8 fő teljesített a Polgármesteri Hivatalnál és az önkormányzatnál valamint a városi rendezvényeken.

Közfoglalkoztatás

A közfoglalkoztatás az idei évben is folyamatos annak érdekében, hogy lehetőleg minden arra rászoruló meg tudja szerezni a 30 napos munkavégzés után járó ellátási jogosultságot.

Megszüntetésre került a belterületi vízrendezés START mintaprogram, mert a programok létszámkeretét nem sikerült feltölteni. A közfoglalkoztatás iránti igény az előző évekhez képest jelentősen csökkent. Ezek következménye, hogy a Foglalkoztatási Osztály az évente igényelhető támogatott létszámkeretet folyamatosan csökkenti.

A közfoglalkoztatásba bevont személyek száma 75 fő volt. 2021-ben 2 foglalkoztatási program fut párhuzamosan, melynek során jelenleg 20 fő dolgozik az önkormányzat intézményeiben (óvoda, bölcsőde, WAMKK), valamint a TÁVÜSZ Kft.-nél. 

2020. évről áthúzódó programok:
· Hosszú távú közfoglalkoztatás: 
2020.03.01. – 2021.02.28.
14 fő

· START mintaprogram –
Illegális hulladéklerakó helyek felszámolása: 2020.03.01. – 2021.02.28.
15 fő

2021. évi közfoglalkoztatási programok:

· Hosszú távú közfoglalkoztatás:
2021.03.01. – 2021.02.28.
10 fő

· Illegális hulladéklerakó helyek felszámolása: 2019.03.01. – 2020.02.29.
13 fő

Az idei évi két közfoglalkoztatási program állandó állományi létszáma 23 fő, a programok során 51 fő foglalkoztatására került sor.

A két közfoglalkoztatási programban foglalkoztatottak havonkénti létszámának alakulása

A diagramból jól látható, hogy a nyári időszakban általában csökken a közfoglalkoztatásban foglalkoztatottak száma, mivel ebben az időszakban könnyebben találnak szezonális munkát az emberek.

Munkaügyi iratok továbbításával kapcsolatos új feladatok

2021. évtől kezdődően a hagyományos postai úton történő iratküldést a MÁK Illetményszámfejtési Irodája felé felváltotta az elektronikus, E-adaton történő iratküldés. Minden egyes munkaügyi dokumentumot (alkalmazási iratok, módosítások, táppénzes igazolások) szkennelve, a KIRA rendszerben átalakított fájl formájában kell feltölteni az erre a célra kialakított elektronikus felületre. 
A bérszámfejtésben főleg a táppénzek elszámolásánál rengeteg probléma van a rendszerrel, többször lemaradnak betegszabadság és táppénz elszámolások valamint a kilépő dolgozók dokumentumainak kiadása is folyamatos problémát okoz. 

7. Iratkezelés

A Polgármesteri Hivatalban iktatott összes ügyirat 2021. november 30-ig 24.088 db volt, 8419 főszámon és 15669 alszámon, ami ügyintézőnként – beleértve a jegyzőt és az irodavezetőket is – 1004 db iratot jelentett 11 hónapra vetítve. 
Ez a szám nem tartalmazza a pénzügyi dokumentumokat, a kimenő és bejövő számlákat, egyéb pénzügyi bizonylatokat. Az iktatórendszerben a fenti időpontig 3465 db számla került érkeztetésre.

Idén Sülysápon kívülre 1970 db hivatalos levelet küldtünk, ebből 17 db-ot külföldre. 2020. július 1-én áttértünk az elektronikus feladójegyzékre, így már nem kézzel kell bevinni az adatokat a postakönyvbe, azonban a ráfordított idő így sem kevesebb. Az elektronikus rendszerben az egy partnerhez tartozó több cím miatt a postázás fokozott figyelmet igényel az ügyintézőtől, postázáskor mindenegyes küldemény címzését ellenőrizni kell. 
Mivel a helybeli kézbesítést hivatalsegédeink végzik, a sülysápi címzésű küldeményeket nem naplózzuk, így ezek pontos számáról adatunk nincs, azonban – figyelembe véve az adókkal kapcsolatos iratokat – ezek száma megközelíti a 9000-t.
Szeptember 1-jétől a posta jelentősen megemelte a hivatalos küldemények kézbesítési díját, 400 Ft-ról 895 Ft-ra, ami 124 %-os díjemelés, ezért igyekszünk az elektronikus ügyintézést népszerűsíteni a magánszemélyek körében is, mivel jelenleg még csak a jogi személyek kötelezettek erre. Hivatali kapun (elektronikusan) idén összesen 2528 db küldeményt küldtünk ki.

8. Titkársági feladatok
A titkárság segíti a polgármester, az alpolgármester és a jegyző munkáját, elvégzi a szükséges kapcsolattartási feladatokat, szervezi a találkozókat, gondoskodik a vendégek ellátásáról.

Emellett a titkárság végzi az iratérkeztetési és -iktatási feladatokat, a telefonközpont kezelését és általános ügyekben a lakosság tájékoztatását. Ez naponta több tucat telefonhívást jelent, annak ellenére is, hogy az ügyintézők mellékeken és közvetlenül is elérhetők. 

Ezen túlmenően a titkársághoz tartozik a külső szervektől érkező, illetve földhirdetmények kifüggesztésének intézése, a kihirdetési záradékok megküldése, melyekből ebben az évben a beszámoló elkészítéséig 138 db volt.

III. HATÓSÁGI IRODA
1. Birtokvédelmi eljárások
A jegyzői birtokvédelmi eljárás célja, hogy a lakosok egymás közötti kisebb vitás ügyeit helyben, bíróság bevonása nélkül rendezhessék. Azonban a jegyző eljárásának több feltétele van: a birtoksértés egy éven belüli lehet csak és tényleges birtokosi helyzetnek kell fennállnia.
A birtokvédelmi eljárás nem hatósági eljárás, abban a jegyző a Polgári Törvénykönyv és a vonatkozó Kormány rendelet szerint jár el. A jegyző eljárása egyszerűsödött, az ügyek gyorsabban lefolytathatóak, mert egyrészt 15 nap az ügyintézési határidő, másrészt a bizonyítás az eljárást kezdeményező ügyfelet terheli. Ebben a tekintetben is inkább a polgári peres bírósági eljárásokhoz hasonlítható.
2021. évben a beszámoló elkészítéséig 7 db birtokvédelmi kérelmet bíráltunk el, az ügyek száma a tavalyihoz képest csökkenést mutat (2020. évben 16 db kérelem volt). Alszámon idén 41 db irat (felek értesítése az eljárás megindításáról, az általuk csatolt iratok, bizonyítékok, és a felvett jegyzőkönyvek) került iktatásra. Ebből egy esetben a határozattal előírt kötelezettség nem teljesítése miatt végrehajtás elrendelésére, ezzel egyidejűleg pénzbírság kiszabására került sor, továbbá egy 2020. évben elrendelt végrehajtási eljárásban ismételt pénzbírság kiszabására került sor.

A birtokvédelmi ügyek során sok esetben tapasztalható, hogy a szomszédok közötti konfliktushelyzetek, évek óta fennálló sérelmek miatt jutnak arra a pontra a felek, hogy eljárást indítsanak a problémát okozó helyzet rendezésére.

Esetenként tapasztalható az is, hogy a felek csak és kizárólag a hatóságon keresztül hajlandóak kommunikálni egymással, valamint az is, hogy a szomszédok közötti ellenségeskedés időről időre fellángol, és ezzel együtt a birtokvédelmi eljárások ismét megindításra kerülnek. A felek által előadott tényállás általában változik, egyszer a kerítés, máskor a fák áthulló levelei, aztán a szomszéd által tartott állatok jelenthetnek gondot.
Az adott kérdésben állást foglaló hatóság döntése korántsem eredményezi egyértelműen a jószomszédi viszony visszaállítását, csak az adott probléma, vitás helyzet pillanatnyi rendezését. Amennyiben az adott probléma egy éven túl fennáll, a feleknek közvetlenül a bírósághoz kell fordulniuk.
Az ügyfelek érdeklődés, tájékoztatás céljából is gyakran keresik fel Hivatalunkat, sokszor konkrét személyek megnevezése nélkül, hogy tájékozódjanak a lehetőségeikről, mielőtt hatóság előtt eljárást indítanának. 
2. Társasházak törvényességi felügyelete

A jegyző 2015. évben feladatköréül kapta a társasházak működésének törvényességi felügyeletét. 
Sajnálatos módon a jogszabály kizárási okként jelöli meg a jegyzővel szemben, ha az önkormányzat tulajdonnal rendelkezik a társasházban. Így – bár Sülysápon csak elvétve akadnak társasházak – Hivatalunk rendszeres ügyintézője a nagykátai társasházi ügyeknek. 
2020-ban is kijelölésre kerültünk egy ilyen ügyben, amely még jelenleg is zajlik. Ennek során több tucat ingatlantulajdonossal kellett felvenni a kapcsolatot a törvényesség helyreállítása érdekében. 2021-ben nem került hozzánk újabb ügy.
3. Talált tárgyakkal kapcsolatos eljárások
A talált tárgyakkal kapcsolatos ügyintézés szintén a jegyző feladata. Településünkön általában a közterületeken, a vasútállomáson vagy a Tesco áruházban találnak elhagyott személyes tárgyakat. Amennyiben a megtalált tárgy tulajdonosának kiléte megállapítható, részére a talált tárgyat átadjuk, egyéb esetben a talált tárgy további sorsáról a jogszabályok szerint intézkedünk. Ezek több hónapos eljárások. 

2021-ben 1 db közterületen elhagyott kerékpárt és 1 db felnyitott széfet találtak, továbbá 5 db elhagyott személyes irattal kapcsolatos bejelentés érkezett a TESCO területéről, mely ügyekben intézkedtünk. A széf és az iratok tulajdonosai felkutatásra, részükre a talált tárgyak a megfelelő azonosítást, tulajdonjog-igazolást követően átadásra kerültek. 

4. Anyakönyvi ügyek

Az anyakönyvvezetők az új anyakönyvi események adatait már csak az elektronikus rendszerben rögzítik (ami 2014-ben kiváltotta a papíralapú anyakönyvezést). Ezzel párhuzamosan kell az elmúlt 120 év anyakönyvi eseményeivel feltölteni az elektronikus nyilvántartást, az ügyfelek és más helységek anyakönyvvezetői kéréseinek megfelelően. 

Születési esemény papír alapú anyakönyvből történő felvitele 2018-ban 88, 2019-ben 117, 2020-ban 87, 2021-ben 98 esetben volt, ezt a számot növeli a telefonon történő anyakönyvvezetői megkeresés az azonnali rögzítéseket illetően, ezek nem kerülnek iktatásra. Utólagos bejegyzés az elektronikus anyakönyvbe születési eseményeknél 2019-ben 2, 2020-ban nem, 2021-ben 1 esetben történt. 

Helyben születés 2021-ben sem volt.

Házasságkötési esemény papír alapú anyakönyvből történő felvitele 2019-ben 53, 2020-ban 67, 2021-ben 63 esetben volt. Ezt a számot szintén növelik a telefonon érkezett rögzítési kérelmek. Utólagos bejegyzés 2021-ben 19 esetben történt (pl. házassági névviselési forma módosítása).

A házasságkötések számát illetően a statisztika folyamatos növekedést mutat, 2019-ben 41, 2020-ban 48, 2021-ben pedig eddig 57 pár kötött házasságot városunkban. Három esetben fordult elő, hogy a pár bejelentkezett a házasságkötésre, azonban a házasság később (eddig) nem jött létre. 

A bíróságtól 2021-ban 13 házaspár válásáról érkezett értesítés. 

A helyben anyakönyvezett halálesetek száma 2019-ben 111, 2020-ban 87, 2021-ben idáig 124 volt. Az azonnali anyakönyvezést nehezíti, hogy a haláleset anyakönyvezése előtt a születés, illetve a házasságkötés helyével egyeztetni kell a rendszerbe bejegyzésre kerülő adatokat, mivel a hozzátartozók legtöbb esetben nem hozzák a szükséges iratokat. A halálesetek anyakönyvezése miatti adategyeztetés tapasztalata, hogy a központi személyi adat- és lakcímnyilvántartás adatai sajnos a legtöbb esetben még mindig nem egyeznek meg az anyakönyvi adatokkal, így szükséges ezek javítása is, és csak ezt követheti a tényleges anyakönyvezés.

Házassági névviselési forma megváltoztatását 2018-ban 28, 2019-ben 26, 2020-ban 29, 2021-ben eddig 22 fő kérte. A legtöbb kérelmező válás után vette vissza születési nevét. Születési családi vagy utónév változtatás: 2021-ban 4 fő kérte születési családi nevének módosítását (egy esetben a szülők kérték a gyermek második nevének elhagyását, a másik esetben a kérelmező hagyta el a második vezetéknevét, két esetben pedig a kérelmező a vezetéknevét változtatta meg.). A névváltoztatások elbírálása a Budapest Főváros Kormányhivatala, Állampolgársági és Anyakönyvi Főosztályán történik, hivatalunk csak felterjeszti a kérelmeket.

Születési, házassági, halotti anyakönyvi kivonat kiállítását (családi állapot igazolásához, nyugdíj vagy árvajáradék ügyben, személyazonosító igazolvány kéréséhez, gondnokolt halála esetén, gyermek születésének anyakönyvezéséhez, ill. elvesztés miatti pótlásra) 2019-ben 267, 2020-ban 247, 2021-ben pedig eddig 253 alkalommal kérték. Ezt a számot növeli a helyben anyakönyvezett (házasságkötés, haláleset) eseményekről készült kivonatok kiállítása. A kivonatokat már nem csak az esemény helye szerinti anyakönyvvezető tudja kiadni, hanem bármelyik anyakönyvvezető. Ha a kért anyakönyvi esemény még nem szerepel az elektronikus anyakönyvi rendszerben, az illetékes anyakönyvvezető megkeresése után, általában egy héten belül ki tudjuk adni az új kivonatot, így az ügyfélnek nem kell elutaznia az esemény helye szerint illetékes hivatalba.

Hazai anyakönyvezést külföldön történt anyakönyvi eseményről (születés, házasságkötés, válás, haláleset) 2020-ban 2 fő, 2021-ben pedig 1 fő kért. 

Állampolgársági esküt 2020-ban 1 fő tett, 2021-ben nem volt ilyen jellegű anyakönyvi eseményünk. 

A házasságon kívül született gyermek családi jogállásának rendezése érdekében 2021-ban 26 születendő gyermekre és 3 megszületett kiskorú gyermekre tett elismerő nyilatkozatot az apa.
Az anyakönyvi eljárásról szóló 2010. évi I. törvény 2021. február 1. napjától bekövetkezett változása következtében az anyakönyvvezetők feladata lett a házasságkötés miatt hivatalból kiállításra kerülő új okmányokhoz szükséges fényképfelvétel elkészítése, illetve az ujjnyomat levétele. Ez a feladat jelentősen növeli a házassági szándék bejelentésekor egy-egy ügyre fordítandó időt, mivel a fényképfelvételt sajnos sok esetben meg kell ismételni ahhoz, hogy elfogadható legyen a rendszer számára.
Idén megkezdődtek az előkészületek a 2022. évben esedékes országgyűlési választásokra, amely feladatok adminisztratív része szintén az anyakönyvvezetők feladata.

5. Népesség-nyilvántartási ügyek

Népesség-nyilvántartási ügyekben a lakcímváltozás növekvő tendenciát mutat, 2018-ban 741, 2019-ban 586, 2020-ban 627, 2021-ben eddig 812 személy kérte lakcím bejegyzését Hivatalunknál. A lakcímváltozások rögzítésénél folyamatosan nehézségekbe ütközünk a lakcímbejelentő formanyomtatványok hiánya miatt. Sajnos az okmányiroda nagyon hektikusan küldi a nyomtatványokat, amit az ügyfelek sem tudnak máshol (pl. postán) beszerezni.

Folyamatos az adatkérés a polgárok személyi adat- és lakcímnyilvántartásban tárolt saját adatokról, illetve a lakásába bejelentett személyekről. 
Emellett a lakóhely érvénytelenítés (lakcím fiktiválás) lehetőségével is továbbra is sokan élnek, 2020-ban 45 fő, 2021-ben eddig 47 fő lakcímének rendezését kérték. 

Adatszolgáltatási kérelem 2021-ban 91 alkalommal volt, elsősorban a helyi eljárások lefolytatásához kapcsolódott (adóhatóságnak, bíróságnak).  Egyedi adatszolgáltatás magánszemélyek részére már csak a Kormányablakoknál kérhető.

Központi Címregiszter létrehozása (KCR):

Az egységes címkezelés biztosítására központi címregisztert kell létrehozni.  Ennek keretében a jegyzőnek címellenőrzést kell elvégezni, melynek ki kell terjedni a címek teljes körűségének, pontosságának, valóságtartalmának az ellenőrzésére.  

A felülvizsgálat településünk minden belterületi, illetve beépített ingatlanát kell, hogy érintse, melynek során a természetbeni állapot helyszíni szemlével történő vizsgálata után az ingatlan-nyilvántartási és földhivatali adatok összehasonlításával megtörténik a helyesbített címek megállapítása szükség szerint határozati formában. Az anyakönyvvezető pedig az elektronikus rendszerben számos eddig nem rögzített adat kíséretében rögzíti azt. 

A címfelülvizsgálat kizárólag az anyakönyvi gépen végezhető, ami továbbra is nehézkessé teszi munkaidőben e feladatok ellátását. 

6. Hagyatéki ügyintézés, leltárfelvételi feladatok
A hagyatéki és leltárfelvételi ügyek legfőbb területei az alábbiak:

	
	2020. év (db)
	2021. év (db)

	hagyatéki eljárás
	110
	133

	póthagyatéki eljárás
	11
	71

	vagyonleltár (gondnokság alá helyezéshez)
	4
	1 

	adatkérés
	16
	37 

	ezek ügyiratszáma:
	838
	1165


A hagyatéki ügyek megnövekedett száma összefüggésben áll az elhalálozások sajnálatos emelkedésével. A póthagyatéki eljárások számának növekedése pedig azzal van összefüggésben, hogy a Pest Megyei Kormányhivatal Földhivatali Főosztálya megkezdte a mezőgazdasági földeken fennálló osztatlan közös tulajdoni állapotok felszámolását, ám ennek során gyakran ütköznek abba a problémába, hogy a földtulajdonos már elhunyt, azonban az adott terület nem került bevonásra a hagyatéki eljárásba. Ezekre – megkeresésükre – hagyatéki vagy póthagyatéki eljárás kell indítanunk.
A hagyatéki eljárás folyamata nagyon összetett, illetve időigényes, mivel egy-egy ügy kapcsán több megkeresés is érkezik (különböző bankoktól, követeléskezelő részvénytársaságoktól, bírósági végrehajtóktól, biztosítóktól, önkéntes nyugdíjpénztáraktól, jelzálogjog, gyámhivatali vagyoni ügyek, állami tulajdon és állampapírok stb.) 

A hagyatéki leltár felvételekor a fent említett hatóságok igényét is fel kell tüntetni és levélben tájékoztatni a hagyatéki eljárás jelenlegi folyamatáról. 

Társhatóságoktól az elhunyt tulajdonában lévő ingatlanokról adó- és értékbizonyítványt meg kell kérni. Van olyan eset, hogy több hatóság megkeresése is szükséges, mivel több településen van ingatlana, földterülete. 
2020. február 1-től a hagyatéki eljárásról szóló 2010. évi XXXVIII. törvény 26. § (1a)  bekezdése szerint az adó- és értékbizonyítvány tartalmát a jegyző a hagyatéki leltár felvétele során közli az öröklésben érdekeltekkel, akik az adó- és értékbizonyítványban foglaltakkal szemben az Ákr.-ben foglaltak szerint fellebbezéssel élhetnek. A jegyző a hagyatéki leltárt csak a fellebbezési határidő lejárta után, ha pedig az adó- és értékbizonyítvány ellen fellebbezéssel éltek, akkor a fellebbezés elbírálása után küldi meg a közjegyzőnek.

Így az adminisztrációs feladatok a hagyatéki ügyintézésnél tovább növekedtek, mivel minden ügyben több körben is meg kell keresni az öröklésben érdekelteket, mielőtt a közjegyzőhöz továbbítjuk a hagyatéki leltárt.
A póthagyatéki ügyintézésnél nehézséget jelent a több évtizeddel – akár egy évszázaddal – ezelőtt elhunyt személy örököseinek és azok leszármazóinak megkeresése, azonosítása. Legtöbb esetben a papír alapú irattár igénybevétele is szükséges. Van olyan eset, hogy egy-egy póthagyatéknál tíz, némely esetben ennél több örökös adatait is fel kell venni a hagyatéki leltárban.

7. Piaccal kapcsolatos feladatok

A helyi termelői piac működése és üzemeltetése a 2021-es évben is számos feladatot adott hivatalunknak, melyek a mindennapi munkavégzés szerves részévé váltak. A minél hatékonyabb helykihasználás érdekében igyekszünk naprakészen kezelni és összhangba hozni a visszaadott helyeket és az új igényeket. 

2021-ben az árusok 7 esetben nyújtottak be írásos módosítási-, illetve területigényt. Mivel teljes kapacitással működik a piac, több árusító helyet nem tudtunk felszabadítani. Számos megkeresés történik a piaccal kapcsolatban, mely leginkább telefonos ügyintézésre korlátozódik. Ezek magában foglalják az egyeztetést, érdeklődést, hely megszüntetést.

Sajnos két árust írásban kellett felszólítani, mivel az árusító helyét a vonatkozó közegészségügyi rendelkezéseknek megfelelően nem tartotta tisztán, a szemét és a hulladék nem került elszállításra a kijelölt hulladékgyűjtőbe.

Az árusok egy-egy évszakváltásnál (palánta, tavaszi virágok, idényjellegű gyümölcsök, mindenszenteki virág) érdeklődnek többször helyfoglalás ügyében. Az árusok által jelzett problémákat személyesen is próbáljuk megoldani, illetve jelentős terhet átvesz a személyes ügyintézésben a két piacfelügyelő is, akik segítenek kielégíteni az árusok igényeit (helybővítés, új hely keresése, alkalom illetve hónap módosítás).

Összességében elmondható, hogy a piac működése az üzemeltetés, az árusítás feltételei és a vásárlók visszajelzései alapján hatékonyan, ügyfél- és vásárlóbarát rendszerben működik.

A piacon szerdánként 80, vasárnaponként akár 150 árus is értékesít egy-egy alkalommal, ez szezon szerint változó. Az alábbi diagram ábrázolja, hogy milyen arányban választják az előre fizetés lehetőségeit.

8. Állattartás

Állattartási ügyben 2021. évben 8 esetben kezdeményezték eljárás megindítását hatóságunknál, zömmel ebek tartási körülményeinek kivizsgálására, a 2020. évi 3 db bejelentéssel szemben. 

Ezen túlmenően számos telefonos bejelentés érkezett kóborló, elszökött ebekkel kapcsolatban, melyeket a közterület-felügyelő közreműködésével és az érintett személyek részletes tájékoztatásával rövid idő alatt sikerült megoldani. Néhány alkalommal - ahol a tulajdonosok kiléte chip hiányában nem volt megállapítható - a közterületen kóborló ebeket a gyepmesterrel elszállíttattuk. 

A településen idén 15 fő jelentette be, hogy Sülysáp területén méhtartással foglalkozik, és 3 kijelentkezés történt. 2020. évben 14 méhtartás bejelentése történt.  

Idén 1 alkalommal a Pest Megyei Kormányhivatal Monori Járási Hivatal Élelmiszerlánc-biztonsági és Állategészségügyi Osztálya méhzárlatot rendelt el, mely esetben a méhészek és a lakosság tájékoztatása megtörtént.

2021. évben 2 ügyfél jelentette be haszonállat tartását a településen.

9. Telepengedélyezés

A telepengedélyezési eljárások száma idén 3 volt (2 új telephely létesítése és 1 telephely-bővítés). A telepengedélyezéssel kapcsolatos (bejelentés-köteles, telepengedély-köteles ipari tevékenység bejelentése, adatainak változása, megszűnése, a hatósági nyilvántartás, telepek ellenőrzése) ügyeken kívül 1 esetben érkezett panaszbejelentés ipari tevékenységgel kapcsolatban, melynek kivizsgálása során nem tapasztaltunk szabálysértő-, illetve működési engedélytől eltérő tevékenységet, így eljárás megindítására nem került sor. 

10. Környezetvédelmi ügyek
A környezetvédelmi ügyek száma csökkent az előző évekhez képest, mivel a magánterületen található ásott és fúrt kutak fennmaradási engedélyezési határideje 2023. december 31. napjára módosult. 6 db ilyen ügy érkezett be, míg a tavalyi évben 17 db volt. 

Az idei évben 3 db külterületi ingatlant érintő kérelem érkezett egyedi szennyvíztisztító berendezés létesítési engedélyezése ügyében.

A „Tisztítsuk meg az Országot!” projekt keretében kifejlesztett Hulladékradar applikáción keresztül 2021. február 28-ig az illegális hulladék bejelentések is Hivatalunkhoz érkeztek, összesen 11 db. A bejelentések, illetve a közterület-felügyelő jelzése alapján 2 db közigazgatási hatósági eljárást indítottunk (melynek során bírság kiszabása is történt), a többi esetben a városüzemeltetési munkatársak közreműködésével tisztítottuk meg az érintett önkormányzati ingatlanokat. 
2021. március 1-jétől a Kormány rendeletében a közigazgatási hatósági ügyekben eljáró hulladékgazdálkodási hatóságként a megyei kormányhivatalokat jelölte ki, ezáltal a jegyző hatásköre az illegális hulladék-elhelyezéssel kapcsolatos ügyekben megszűnt. 

A jogszabályváltozást követően a közterület-felügyelő részben lakossági bejelentésre, részben területi járőrözés során fellelt elhagyott hulladék kapcsán 9 db bejelentést tett a Hulladékradar applikáción keresztül, továbbá 6 db ügyben a keletkezett iratanyagot áttettünk az új hulladékhatósághoz. 

Szabálytalan tüzelőanyag-használat miatt két esetben tettünk át bejelentést az eljárásra jogosult és illetékes levegőtisztaság-védelmi hatóság, a Pest Megyei Kormányhivatal Nagykátai Járási Hivatala felé. Továbbá 3 db szabálytalan égetés ügyben indítottunk hatósági eljárást, melyből 2 esetben bírságot szabtunk ki, 1 esetben pedig figyelmeztetés szankciót alkalmaztunk. 

A közterület-felügyelő hathatós közreműködésére több szabálytalan égetés szabálysértés került megakadályozásra, illetve azonnali megszüntetésre. 

Az idei évben több esetben bejelentés érkezett közterületeken szabálytalanul lerakott/elhagyott állati hulladékokkal kapcsolatban is, mely hulladék eltávolítását a Hivatalunkkal szerződésben álló gyepmesterrel, valamint a TÁVÜSZ Kft.-vel együttműködve hatékonyan kezeljük. 

Az idei évben bevezetésre került a Közigazgatási Szankciók Nyilvántartása, melybe rögzíteni szükséges valamennyi önkormányzati rendelet és egyéb jogszabály alapján kiadott véglegessé vált közigazgatási bírság, illetve figyelmeztetés szankciót.  

11. Kereskedelmi tevékenység

A kereskedelmi ügyek aránya az idei évben szinte megduplázódott a tavalyihoz képest, aminek fő oka egy jogszabályváltozás a vendéglátó egységek tekintetében. Míg 2020-ben 28 db ügy keletkezett főszámon és 49 db alszámon, 2021-ben 46 db ügy keletkezett főszámon, illetve 88 db alszámon. 
2021. évben 12 új üzletre kértek működési engedélyt, ez a 2020-es évben 17 db volt.  
Üzlet megszűnés 2021-es évben csupán 8 db történt, 2020-ben 12 volt. 
2021. évben 15 db adatváltozást jelentettek be, mely akár üzemeltető váltást, akár nyitvatartás-változást takar. 
A kereskedők a kereskedelmi tevékenységek végzésének feltételeit betartva működnek, mivel a nyitvatartási időben-, illetve az adataikban bekövetkezett változásokat folyamatosan bejelentik.

A Központi Statisztika Hivatal felé a működési engedélyekről, illetve a szálláshelyekről évente 6 alkalommal adunk jelentést.

A Nemzeti Turisztikai Adatszolgáltató Központ (NTAK) részére minden évben az ASP felületen keresztül fel kell tölteni a szálláshely szolgáltatók hatósági ellenőrzési tervét, illetve az idei évtől kezdve meg kell küldeni a vendéglátó üzletek hatósági ellenőrzési tervét is.

Szintén rendszeres ellenőrzést tartunk a nyilvántartásban szereplő kereskedelmi tevékenységet folytató üzleteknél. Idén kormányrendelet alapján soron kívül, 2021. 10. 31-ig le kellett ellenőrizni valamennyi vendéglátó üzletet. 
Összességében elmondható, hogy az üzemeltetők együttműködést tanúsítottak az ellenőrzések során, az ellenőrzés során tapasztalt hiányosságokat pótolták, kirívó jogsértő tevékenység nem volt tapasztalható.
2021-ben bevezetésre került az Országos Kereskedelmi Nyilvántartás központi rendszere, mely felváltotta a Zala Megyei Kormányhivatal által vezetett országos nyilvántartást. Így az ASP program mellett az új rendszerben is folyamatosan, naprakészen vezetni kell a kiadott működési engedélyekkel, megszűnt üzletekkel, adatmódosításokkal kapcsolatos változásokat.
Az idei évben 1 db szálláshely került bejelentésre, melynek már az új NTAK regisztrációval is rendelkeznie kellett. Így a szálláshely hatósági ellenőrzését az idei évben nem kellett soron kívül elvégezni.

12. Növényvédelem, gyommentesítés
A köztisztaság fenntartásáról, valamint a zöldterület és parkfenntartásáról szóló rendeletünk értelmében az ingatlantulajdonos kötelezettsége az ingatlan tisztán tartása és gyommentesítése, kaszálása, ingatlana előtti, melletti járdaszakasz tisztán tartása. 
Míg a 2019-es évben 84 db felhívást küldtünk ki az ingatlanok karbantartására, addig a 2020-as évben már 130 tulajdonos kapott felhívást, 2021-ben pedig már 154 db levelet küldtünk ki. Számos esetben azonban elég volt a közterület-felügyelő szóbeli figyelmeztetése.

Az idei évben 10 esetben volt szükség kötelezésre, mivel a megadott határidőn belül nem végezték el az ingatlan karbantartási munkálatait, ezt követően 4 esetben szabtunk ki bírságot is. 

Fakivágással és -karbantartási munkálatokkal kapcsolatos ügyben 3 db kérelem érkezett. 
13. Közterület-használat

Közterület-használat iránti kérelemmel a 2020. évben 6 esetben keresték meg hatóságunkat, 2021. évben idáig 13 db kérelem érkezett be. Ezek alkalmi árusításra, mozgó árusításra, fenyőfa-árusításra, cirkuszi tevékenységre, sóder vagy konténer elhelyezésére vonatkozó kérelmek voltak. 
2021. évben 4 esetben intézkedtünk betemetett közterületi árok rendbetétele, illetve helyreállítása iránt, melyből 1 esetben került sor szankció kiszabásra. 

2020 áprilisától közterület-felügyelő került a hivatal állományába, ekkortól fokozottabban kerülnek ellenőrzésre a közterületen történő szabályszegések is. 
2021. évben 29 intézkedés történt – ebből 13 volt a KRESZ megszegésével kapcsolatos szabálytalanság –, melyből 6 esetben a helyszínen megszüntetésre került a szabálytalan állapot. 

2021. évben kiszabott távolléti helyszíni bírságok összege 60.000 Ft. A közterület-felügyelő által kiszabott helyszíni bírságokat a kötelezettek több mint a fele be is fizette, a be nem fizetett bírságok további intézkedéseket is igényelnek (BM lekérdezés után felszólítás, majd feljelentés).

14. Tárolási engedély

Hatósági bizonyítványt állítunk ki a 3,5 tonnát meghaladó össztömegű járművek tárolásáról, ami az okmányirodai ügyintézéshez használnak fel. Erre vonatkozóan 2020. évben 11 db, 2021-ben 25 db kérelem volt idáig.

15. Szakhatósági állásfoglalások kiadása
Feladatunk közé tartozik annak elbírálása is, hogy a telekalakítás megfelel-e a településrendezési követelményeknek és a helyi építési szabályzatnak. A 2021-es évben a telekalakítási eljárások száma 27 db volt. 
7 esetben az önkormányzat érintettsége okán kizárást kellett kezdeményezni a szakhatósági állásfoglalás kérések ügyében. 
A telekalakítási eljárások kapcsán önkormányzati rendelet alapján intézményfejlesztési hozzájárulás (IFA) fizetésére kötelezett minden ingatlantulajdonos, aki a település közigazgatási területén új építési ingatlant alakít ki. 
2021. évben tovább folytatódott Sülysáp északi részén a Határ út mentén kialakított új telkek belterületbe vonása, mely alapján 3 db új építési ingatlan alakult ki, melyek után az IFA kiszabásra került. Ezen túl további 5 db már eredetileg is belterületi új építési telek kialakítása kapcsán került sor IFA megállapítására. 

16. Településképi véleményezési és bejelentési eljárás
A vonatkozó kormányrendelet alapján az építmények rendeltetésének, illetve rendeltetésváltozásának igazolása az önkormányzatokhoz tartozik, amiről a településképi bejelentési eljárás keretében kell hatósági bizonyítványt kiállítani. 2021. évben 10 db új kérelem érkezett, illetve 1 eljárás 2020. évről húzódott át.

Településképi véleményezési eljárás lefolytatása iránti kérelem új építések, illetve lakóépület bővítése esetében 4 db volt. Ez nem kötelező minden építési munka előtt. 

17. Címkezelési eljárások
Ahogy a tavalyi évben, úgy az idei évben is rendszeresen adtunk ki hatósági bizonyítványt címelemek egyezőségének igazolásával kapcsolatosan, melyet hitelfelvétel esetén kérnek az ügyfelek. 2020-ban 5 db ilyen kérelem érkezett, míg idén idáig 20 db hatósági bizonyítványt adtunk ki.

Továbbá a Központi Címregiszter létrehozásával az idei évben is folytatódott a címelemek felülvizsgálata. A megállapított címelemeket a Képviselő-testület hagyja jóvá.

Az idei évben 7 előterjesztés történt, mely 17 utcát és 22 egyéb (egy-egy címelemet), illetve 28 külterületi ingatlant tartalmazott. Az előterjesztések 2 közterület átnevezést is tartalmaztak. 

Számos közterülethez kapcsolódó ingatlan címelemeinek felülvizsgálata megtörtént, a címrendezés folyamatosan zajlik, azonban még így is elhúzódik a jövő évre számos ingatlan házszámrendezése.

18. Szociális és gyámügyi igazgatás

2021. évben a szociális és gyámügyi területen főszámmal 580 ügy került iktatásra, ami kb. ugyanennyi kérelmet jelent (ehhez további 1427 darab alszám kapcsolódott). Ezt az iratmennyiséget 2 ügyintéző dolgozza fel, ami nem csak a döntések előkészítését, hanem azoknak az országos nyilvántartási rendszerekben való átvezetését, illetőleg a kifizetések megszervezését is magába foglalja, több más feladat mellett. 

TELEPÜLÉSI TÁMOGATÁS
Rendszeres támogatási formák: települési létfenntartási támogatás; települési lakásfenntartási támogatás, települési utazási támogatás,
Eseti támogatási formák: települési krízistámogatás, települési temetési kölcsön, települési vis maior kölcsön. 
Települési létfenntartási támogatás

18 család, illetve egyedülálló személy részesül 12 hónapon keresztül ebben a támogatási formában, akiknek olyan alacsony az állandó jövedelme, hogy folyamatos segítségre szorulnak. 2021. évben 14 családnak, illetve egyedülálló személynek lett megállapítva létfenntartási támogatás és 2 családnak, illetve egyedülálló személynek lett megszüntetve (más ellátásra való jogosultság megállapítása miatt). Erre a célra 2021. évben összesen 906.000 Ft került kifizetésre.
Települési lakásfenntartási támogatás

Ez évben, tizenegy hónap alatt 4.558.500 Ft átutalása történt meg a közüzemi szolgáltatók felé, ami december elejéig átlagosan havi 414.409 Ft (átlagban havi 65 fő) támogatás kifizetését jelentette. Közüzemi szolgáltatás hiányában házipénztári kifizetés 2021-ben 688.500 Ft összegben történt, mely havi bontás szerint átlagosan 9 főt és 62.591 Ft-ot jelentett. Települési lakásfenntartási támogatásra 2021-ben 5.247.000 Ft-ot fizetett ki Önkormányzatunk (átlagosan 73 háztartás számára).

A közüzemi szolgáltatók felé védendő fogyasztói státuszt a különféle szociális ellátásokban részesülő fogyasztók kb. 20-25%-ának igazoltunk. Az előző évekhez képest folyamatosan nő a kiadott igazolások száma. Ennek oka, hogy több más előny között csak a védendő fogyasztók tudják igénybe venni a részletfizetést, vagy az előrefizető mérőórák felszerelését, ami kevésbé kényelmes, de elejét veszi az eladósodásnak. 

Települési utazási támogatás

2017 őszétől ismét lehetővé vált a helyi tömegközlekedést bérletjeggyel igénybevevők támogatására. A tartósan beteg, a 18 éven aluli, a 25 éven aluli és közoktatásban nappali rendszerű oktatásban vesz részt, vagy felsőoktatásban nappali tagozaton tanul, valamint bármilyen települési támogatásban részesülő, jogosult havi 500 Ft összegű támogatásra.

Ebben az évben 617 fő igényelte ezt a támogatást. 100 esetben került sor új jogosultság megállapítására (94 fő diáknál, 6 fő nyugdíjasnál), 11 nyugdíjas esetében pedig az ellátás megszüntetésére (ingyenes utazásra jogosító korhatár elérése miatt). 

A települési támogatási formák közül ez az az elem, amelyik a legtöbb adminisztrációt igényli. Naprakészen kell tudnunk, hogy ki mikor fejezi be a tanulmányait, tölti be a 65. évét. A továbbtanuló diákok jogosultsági feltételeinek fennállásához félévente felülvizsgálatot kell végeznünk (mely során iskolalátogatási vagy hallgatói jogviszony igazolást kell bekérnünk), amely jelentősen megemeli az ügyfélforgalmat is és az ezzel járó adminisztrációs munkát is. 

Települési krízistámogatás

Krízishelyzet miatt (betegség, haláleset, elemi kár, válsághelyzet, iskoláztatás, gyógyszerszükséglet, nevelésbe vett gyermek családjával való kapcsolattartáshoz stb.) 182 család részesült egyszeri pénzbeli ellátásban összesen 1.776.000 Ft értékben. 

A krízistámogatás egyik formája a természetben nyújtott tűzifa-támogatás. Ebben az évben 88 alkalommal juttatunk el 5 q tűzifát háztartásonként 22.000-24.500 Ft összegben, összesen 1.969.500 Ft értékben.
Települési temetési kölcsön

Az a közeli hozzátartozó halála miatt nehéz élethelyzetbe került személy kérelmezheti, aki időszakosan létfenntartási gonddal küzd. A temetési költségek rendezésére az önkormányzat visszatérítendő kamatmentes kölcsönt biztosít. A kölcsön összege a legolcsóbb temetés költségét fedezi, melyet az önkormányzat közvetlenül a temetkezési szolgáltatónak fizet ki.

2021. évben 2 fő részére állapítottunk meg temetési kölcsönt (minden esetben házastárs vagy élettárs eltemettetéséhez) összesen 254 ezer forint összegben, melynek kifizetése megtörtént.  A tavalyi évhez képest ugyanennyien igényelték idén ezt a támogatási elemet. 
Települési vis maior kölcsön

2019-ben került be a támogatási formák közé a települési vis maior kölcsön. Ezt a kamatmentes kölcsönt vis maior esemény (tűzkár, villámcsapás stb.) miatt lakhatási nehézségek közé került háztartás kérelmezheti a lakóépület helyrehozatala céljából. 2021-ben szerencsére senki nem szorult rá erre a támogatási lehetőségre településünkön.

Köztemetés

Köztemetésre 2021-ben 1 esetben került sor, azonban ennek költségeit sem Sülysáp Város Önkormányzatának kellett vállalnia, mivel nem itteni illetőségű volt az elhunyt.

2021. évben a szociális ellátások megállapításánál napi szinten találkozunk olyan problémákkal, amelyek nehezítik a megalapozott döntéshozatalt. Az ügyfelek egy része ugyanis nagyon jól ismeri a jogosultságok megszerzéséhez szükséges kiskapukat, melyek közül a legelterjedtebbek a következők:
· Jövedelmi viszonyok: Az ügyfél nem rendelkezik bejelentett, ellenőrizhető jogviszonnyal, kérelmében nem valós összegekről nyilatkozik, amellyel jogosulttá válik az ellátásra. Illetve az ügyfél más európai uniós országból kap gyermeknevelési ellátást, de nincs olyan országos rendszer, ahol ez ellenőrizhető lenne.

· Vagyoni helyzet: Az ügyfél nem tulajdonosa a személygépkocsinak, csak üzembentartója, így nagyobb értékű vagyontárgya nincs.
· Egyedülállóság kérdése: Élettársak / házastársak egyedülállónak vallják magukat (lakcímnyilvántartó rendszerben tárolt adatok szerint nem laknak közös címen, háztartásban), országos rendszerekben mégis családosként kapják a gyermekek után járó ellátásokat.

GYERMEKVÉDELMI / GYERMEKJÓLÉTI FELADATOK
Rendszeres gyermekvédelmi támogatás

Rendszeres gyermekvédelmi támogatásban 137 gyermek részesült, ebből hátrányos helyzetű 80 fő (40 családból) és halmozottan hátrányos helyzetű 18 fő (8 családból).

A jogosultak 2021. évben is két alkalommal részesültek pénzbeli támogatásban (régebben Erzsébet-utalvánnyal, jelenleg készpénzben) augusztus és november hónapban, összesen 1.620.000 Ft összegben.

Hátrányos, illetve a halmozottan hátrányos helyzet megállapítása

A hátrányos, illetve a halmozottan hátrányos helyzet megállapítása iránti eljárást a szülő / képviselő kérelmezi, az ügyben környezettanulmányt kell készíteni, és határozatban dönteni a gyermekek hátrányos helyzetéről. Az ún. KIR-rendszerben és a Kormányhivatal felé évente két alkalommal jelenteni kell a létszámot. 

Szünidei gyermekétkeztetés

A hátrányos és halmozottan hátrányos helyzethez szorosan kapcsolódik a gyermekek védelméről és a gyámügyi igazgatásról szóló 1997. évi XXXI. törvényben foglalt szünidei gyermekétkeztetés.

2016. évtől az önkormányzat, a szünidei gyermekétkeztetés keretében a szülő, törvényes képviselő kérelmére a déli meleg főétkezést a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek (továbbiakban együtt: rászoruló gyermekek) részére ingyenesen biztosítja a Sülysápi Központi Konyha közreműködésével. 
A gyermekek védelméről és a gyámügyi igazgatásról szóló 1997. évi XXXI. törvényben biztosított normatív étkezési kedvezményen túl, vagy attól függetlenül a mindenkori szociális ügyekkel foglalkozó bizottság kérelemre étkezési térítési díjkedvezményt állapít meg, azok részére, akik családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 145 %-át (41.325 Ft) és a térítési díj megfizetése a család létfenntartását veszélyeztetné.

Babacsomag

A sülysápi újszülöttek köszöntésére, illetve családjaik támogatására továbbra is biztosítjuk a 2020. évben új támogatási elemként megjelent babacsomagot. A támogatás rendkívüli települési támogatásként, a Védőnői Szolgálat kezdeményezésére, hivatalból kerül megállapításra az újszülött gyermekek fogadásának előkészítésével kapcsolatosan jelentkező többletkiadásokra való tekintettel. A támogatás természetbeni juttatásként kerül a sülysápi lakcímmel rendelkező szülő (elsősorban az anya) részére, 30 ezer forint értékben. 2021. évben 67 alkalommal került sor babacsomag kiosztására, összesen 2.010.000 Ft értékben. 

Egyéb intézkedések

Szociális igazgatási és gyámhatósági ügyben a társhatóságok megkeresésére 5 db környezettanulmány, 3 db adatszolgáltatási ügyirat készült, hatósági bizonyítvány kiállítására nem került sor.

Szociális igazgatási és gyámhatósági ügyben 2021-ben 3 db fellebbezést nyújtottak be.  

19. Közérdekű munka, közfoglalkoztatás

Közérdekű munka

A közérdekű munkára kötelezettek száma a 2020. évi 26 főről az idei évre 31 főre nőtt, ami összességében 20%-os növekedést mutat az előző évhez képest. Ezzel együtt nagymértékben megnőtt a büntetéséként előírt ledolgozandó órák száma (2-300 órát is elérheti), valamint megjelentek a visszatérő közérdekű munkára kötelezettek is (nem ritka, hogy egy személynek 2-3 büntetése is ledolgozásra vár), ezek intézése – mivel időszakos – a mindennapi munka mellett jelentős adminisztrációs terhet jelent.

Közfoglalkoztatás

A közfoglalkoztatás az idei évben is folyamatos annak érdekében, hogy lehetőleg minden arra rászoruló meg tudja szerezni a 30 napos munkavégzés után járó ellátási jogosultságot.

Megszüntetésre került a belterületi vízelvezetés elnevezésű START mintaprogram, mert a programok létszámkeretét nem sikerült feltölteni. A közfoglalkoztatás iránti igény az előző évekhez képest jelentősen csökkent. Ezek következménye, hogy a Foglalkoztatási Osztály, az évente igényelhető támogatott létszámkeretet folyamatosan csökkenti.

A közfoglalkoztatásba bevont személyek száma 75 fő volt. 2021-ben 2 foglalkoztatási program fut párhuzamosan, melynek során jelenleg 20 fő dolgozik az önkormányzat intézményeiben (óvoda, bölcsőde, WAMKK), valamint a TÁVÜSZ Kft.-nél. 

Az idei évi két közfoglalkoztatási program állandó állományi létszáma 23 fő, a programok során 51 fő foglalkoztatására került sor.

A közfoglalkoztatási programok egy éven belüli negyedéves időszakokra történő megbontása növeli az adminisztrációs feladatokat (közfoglalkoztatási kérelmek, közvetítő lapok kitöltése, orvosi beutalók megírása, elszámolások, utazási igazolványok érvényességének hosszabbítása, napi létszámjelentés, ellenőrzések, munkavédelmi oktatáson résztvevők és orvosi alkalmassági vizsgálatok időpontjának nyomon követése). 

A közfoglalkoztatottakat határozott időtartamra alkalmazzuk és a határozott idő lejártakor ki kell léptetni őket. Abban az esetben, ha további foglalkoztatásukra sor kerül, úgy kell eljárni, mint az új jogviszony létesítésekor.

Tüdőszűrés

Minden év tavaszán meghirdetésre kerül településünkön a tüdőszűrés, melyen 2021-ben 1.417 fő vett részt. Sajnos egyre gyérebb érdeklődés mutatkozik iránta, pedig nagyon hasznos lenne a betegségek időben történő felismeréséhez, főleg ebben a járvánnyal sújtott időszakban. A szűrés megszervezése, lebonyolítása, adminisztrációja (plakátok kihelyezése, felhívások megjeleníttetése /honlap, internet/) a Hivatal feladatát képezi. 

Nyári diákmunka

Az előző évekhez hasonlóan az idén is foglalkoztattunk nyári diákmunkásokat július és augusztus hónapban, összesen: 19 főt elsősorban a Polgármesteri Hivatalban valamint az önkormányzat intézményeiben (óvodák, bölcsőde, konyha, dr. Gáspár István HSZK, WAMKK). A diákmunkához nagyon sok adminisztratív teendő tartozott (kérelem, munkaerőigény bejelentés, orvosi vizsgálat megszervezése, munka- és tűzvédelmi oktatás megszervezése, elszámolás stb.). A fiatalok jelentős segítségére voltak az intézményeinknek. 
A szociális ügyintézés 2021. évi tapasztalatai, nehézségei:

Állandónak mondható a létfenntartási és megélhetési gondokkal naponta, hetente jelentkező, valamilyen ellátást igénylő ügyfelek számának növekedése. Jelentős részük kvázi folyamatos krízishelyzetben van, alapszükségleteik sincsenek kielégítve (élelem, lakhatás, biztonság).

Egyrészről örvendetes, hogy a futó közfoglalkoztatási programjainkat azért nem tudjuk feltölteni, mivel sokan el tudtak helyezkedni a normál munkaerőpiacon, másrészről azonban ebből eredő tény, hogy azoknak a nagy része, akik még mindig a rendszerben vannak, olyan mentális és/vagy fizikai problémával küzd, amely miatt feltehetően soha nem lesz képes munkát vállalni. Ezek az emberek általában a mindennapi teendőiket sem tudják ellátni, nemhogy munkát vállaljanak. 

Az ügyfélkör miatt a kollégák sajnos továbbra is napi szinten ki vannak téve a verbális agressziónak, fenyegetőzésnek. Az ügyfelek sokszor ápolatlanul, koszosan, különböző betegségekkel (pl. rüh, TBC) megfertőzve keresik fel Hivatalunkat.

IV. ADÓ- ÉS PÉNZÜGYI IRODA
Az Adó- és Pénzügyi Iroda által ellátandó feladatokat a Polgármesteri Hivatal Szervezeti és Működési Szabályzata határozza meg. Főbb területek a számviteli, a pénzügyi, az adóügyi és a pályázatokkal kapcsolatos feladatok, az évközi költségvetési igénylések benyújtása, elszámolása, valamint az önállóan működő intézmények gazdálkodási feladatinak ellátása.

Az iroda feladatait 9 fővel látja el. Ebből 3 fő könyvelő, 3 fő adóügyi ügyintéző, 1 fő pénzügyi ügyintéző, 1 fő pénztáros, 1 fő irodavezető. Az Adó- és Pénzügyi Iroda létszáma 2021-ben nem változott. 
A kollégák feladataikat magas színvonalon, az ügyfelek és a felügyeleti szervek megelégedésével végzik, amelyért köszönetet érdemelnek.
A veszélyhelyzetre tekintettel az Adó- és Pénzügyi Irodán is meg kellett oldani, hogy minél többen tudjanak otthonról dolgozni. Informatikai segítséggel otthoni számítógépekről is hozzáfértek a dolgozók a hivatalban elérhető programokhoz. A telefonos elérhetőség is megoldásra került. A munkavállalók közötti rendszeres kapcsolattartással nem történt fennakadás a munkavégzésben. 
1. Számviteli, pénzügyi és gazdálkodási feladatok

2021-ben 8 önálló költségvetési szerv (Sülysáp Város Önkormányzata, Sülysápi Polgármesteri Hivatal, Gólyahír Bölcsőde, Sülysápi Csicsergő Óvoda, Wass Albert Művelődési Központ és Könyvtár, Dr Gáspár István Humánszolgáltató Központ, Központi Konyha és Sülysápi Roma Nemzetiségi Önkormányzat) vonatkozásában biztosította a jogszabályban előírt gazdálkodási feladatokat.

Valamennyi szervezet nevében határidőben benyújtásra került a Magyar Államkincstár felé havonta a naprakész pénzforgalmi jelentés és a negyedéves mérlegjelentés.

Az Adó-és Pénzügyi Iroda 2021. évben is a Magyar Államkincstár által bevezetett ASP rendszer alkalmazásával teljesítette feladatait, a napi munkafolyamatokat, pénztár, banki utalások, könyvelés zökkenőmentesen bonyolította. A normatíva igénylések és elszámolások megfelelően és határidőben beadásra kerültek. NAV felé a bevallások határidőre elkészültek.

A különböző jogszabályok mind a beszámoló készítése, mind a könyvvezetési kötelezettség és analitikus nyilvántartások tekintetében egyre részletesebb adattartalmat és szigorúbb határidőket írnak elő. A Magyar Államkincstár megköveteli a havi naprakész adatfeldolgozást mindenben igazoló főkönyvi kivonat csatolását a havi jelentés részeként, attól semmilyen technikai eltérést nem enged meg.

Az önkormányzati gazdálkodási feladatokra a 2021. évben is a megnövekedett adminisztrációs kötelezettség és a sokszor nehezen átlátható és szerteágazó jogi szabályozás jellemző (adójog, számviteli szabályozás, munkajogi előírások).

Számviteli területen ellátott főbb feladatok:

· havonta időközi költségvetési jelentés elkészítése,

· negyedéves mérlegek elkészítése,
· előirányzatok teljesülésének figyelése,
· éves beszámoló elkészítése,

· kimenő számlák kibocsátása, kontírozása, könyvelése,

· kintlévőségek figyelemmel kísérése,
· kintlévőségekről fizetési felszólítás küldése,
· bérkönyvelés, egyezőségek vizsgálata,

· bank és pénztár kontírozása, könyvelése,

· kötelezettségvállalások, követelések nyilvántartása, könyvelése,

· banki teljesítések rögzítése, könyvelése.

Pénzügyi területen ellátott feladatok:

· A pénzügyi terület fő feladata az Önkormányzat számláinak kezelése, számlavezető bankjával történő kapcsolattartás, illetve mindennemű ügyintézés a K&H Bankkal.

· A pénzügy feladati közé tartozik, az önkormányzati kölcsönök, krízistámogatások, temetési kölcsönök analitikus nyilvántartása, illetve a fizetési felszólítások kiküldése.

· A lakbérekről havonta számla készül, a befizetések szinte minden bérlőnél határidőre megtörténnek egy-két kivétellel. A nem határidőre fizetőknek fizetési felszólítást küld az iroda. Van kintlévőség, amely már végrehajtás alatt van, havonta érkezik a letiltott összeg.

· A szállítói számlák nyilvántartása során figyelemmel kísérjük minden intézményben a túlfizetéseket, amennyiben nagyobb nagyságrendű, úgy a szolgáltatóval egyeztetve kérjük a túlfizetés visszafizetését.

· A közüzemi díjak továbbszámlázása havonta, illetve negyedéves elszámolásban történik. 

· A közterület használati díjak, haszonbérleti díjak, bérleti díjak számlázása folyamatos.

· Az ingatlan adás-vételi szerződések kapcsán érkező befizetések nyilvántartása naprakész.

· A bankszámlakivonatok felszerelése, rendezése és főkönyv felé előkészítése minden intézménynél naprakész.

· A pénzügyi részlegen történik az önkormányzati mobilflottával kapcsolatos teendők intézése (SIM kártyák pótlása, szolgáltatások aktiválása, kapcsolattartás a szolgáltatóval számlareklamációk).

· A Magyar Államkincstártól minden hónap 10-ig az ÖNEGM rendszerben történik a támogatások igénylése. Ebben az évben a gyermekvédelmi támogatás igénylése és az ezzel kapcsolatos elszámolások kerültek igénylésre a határidők pontos betartásával.

· A megnövekedett adó kintlévőségek következtében rendszeresen küldünk beszedési megbízásokat az adótartozók felé. Ennek nyilvántartása az adócsoportban történik, de a beszedési megbízás teljesülése esetén a pénzügy értesíti az adócsoportot, a beszedések adószámlára történő átvezetése szintén a pénzügyön történik.

· A Wass Albert Művelődési Központ és Könyvtár élén történt vezető váltás következtében a számlavezető banknál 2021-ben megvalósult az új vezető bejelentése jogosultságainak megadása. 
· 2021-ben Önkormányzatunk Magyar Államkincstárnál újabb számlát nyitott a EU forr.fin.progr.leb.szla-VP6-7.2.1-7.4.1.2-16 pályázathoz kapcsolódóan.

· A Sülysápi Roma Nemzetiségi Önkormányzat bankszámlájával kapcsolatos teendők

      (utalás, pénzfelvétel) 2021-ben is zökkenőmentesen zajlottak.
Pénztári munkafolyamatok:

· havi segélyek és közfoglalkoztatottak munkabérének kifizetése;

· iskolai és óvodai étkezési nyilvántartások vezetése, valamint számlakészítés;

· gyermekétkeztetéshez kapcsolódó kintlévőségek kezelése, fizetési felszólítások kiküldése;
· fizetési előlegek és a munkába járás költségtérítésének nyilvántartása;

· földterület használat (piaci helypénz) számlázása és pénzügyi nyilvántartása;
· tornacsarnok használat pénzügyi nyilvántartása;

· ingatlan, földterület bérleti díj számlázása, kintlévőségek kezelése;

· intézményekkel való kapcsolattartás;

· intézmények havi elszámolásának kezelése;

· évi két alkalommal a rendszeres gyermekvédelmi kedvezményre jogosultaknak pénzbeli kifizetése;

· egyéb kifizetések;

· pénztár kezelése, készpénz szükséglet felmérése, igénylése;

· a pénztárakban tárolt szigorú számadású nyomtatványok kezelése, nyilvántartása az Önkormányzat és a Polgármesteri Hivatal vonatkozásában

Az Állami Számvevőszék 2020-ban értékelte az önkormányzatok és hivatalaik integritását - korrupció elleni védettségét -, illetve a működést meghatározó lényeges szabályozási környezetük kialakítását.
2021 áprilisától az Állami Számvevőszék megkezdte az „Önkormányzatok pénzügyi monitoring alapján végzett ellenőrzését” az Állami Számvevőszékről szóló 2011. évi LXVI. 1. § (3) bekezdése, az 5. § (2)-(6) bekezdései, valamint az Államháztartásról szóló 2011. évi CXCV. törvény 61. § (2) bekezdése, továbbá az Állami Számvevőszék 2021. I. félévi ellenőrzési terve alapján.

Az ellenőrző szerv a törvényben kapott felhatalmazással ellenőrzi az önkormányzat, illetve az irányítása alá tartozó intézmények gazdálkodását, hogy megállapításaival támogassa az ellenőrzött szervezetek szabályszerű működését.   

Az ellenőrzés tárgya: V0928 ellenőrzés-azonosító számú „Az önkormányzati intézmények integritásának monitoring típusú ellenőrzése”.
Ellenőrzött intézmények:

· Központi Konyha

· Wass Albert művelődési Központ és Könyvtár
· Dr. Gáspár István Humánszolgáltató Központ 

· Sülysápi Csicsergő Óvoda 

· Gólyahír Bölcsőde 

Ellenőrzött időszak: 2020-2021. év. Az ellenőrzések nem zárultak le és plusz munkát igényelnek. A bekért dokumentumok feltöltési ideje rövid és szigorú határidőhöz kötött.

Belső ellenőrzés 
2021. november 20-án belső ellenőrzés kezdődött, amely három területet érint 2020. évre vonatkozóan:

· Sülysáp Város Önkormányzata és annak intézményei tekintetében a pénzkezelés szabályozottsága, pénztár nyilvántartás és dokumentálás, működés finanszírozás, ezek ellenőrzési folyamatainak ellenőrzése. 
· Sülysáp Város Önkormányzata és annak intézményei tekintetében a működési bevételek megállapításának, számlázásának, beszedésének, valamint az online számlaadat szolgáltatási kötelezettség teljesítésének vizsgálata.

· Sülysáp Város Önkormányzata és annak intézményei tekintetében a selejtezési feladatok szabályozottságának és a végrehajtás szabályszerűségének ellenőrzése. 

A belső ellenőrzés jelenleg is tart.
2. Adózás területén ellátott feladatok

A Sülysáp Város Önkormányzata által kivetett adókat a helyi adókról szóló 14/2019. (XI.15.) önkormányzati rendelet módosította. Miszerint kommunális adó, építményadó, telekadó, helyi iparűzési adó fizetésére kötelezettek a rendelet hatálya alá tartozó természetes és jogi személyek. 

Az idei évben a gépjárműadók kezelését, beszedését a NAV hatáskörébe helyezték át. Az önkormányzat feladata a hátralékok beszedése, melynek összege teljes egészében átutalásra kerül a Járvány Elleni Védekezési Alapba.  

Az adózás részben önadózással, részben kivetéssel történik. 

Az adóbeszedési és végrehajtási feladatokat 3 fő látja el. 

A napi munka túlnyomó részét a következő feladatok teszik ki:

· a kommunális adó hatóságilag történő előírása, majd a felszólítás alapján benyújtott utólagosan beérkező adatbejelentések alapján a már az előzőekben rögzített bevallás javítása; 

· építményadó bejelentések feldolgozása; 

· adószámlákkal kapcsolatos befizetésekről a banki kivonatok felszerelése, könyvelése az ASP rendszerben;

· a gépjárműadó számlára érkező befizetések ellenőrzése, a túlfizetésről az ügyfél értesítése, az összeg visszautaltatása;
· negyedéves, féléves zárási összesítők készítése, adatszolgáltatás a MÁK felé;

· 2021. évben május 31-ig beadandó iparűzési adóbevallások feldolgozása, könyvelése, a befizetések illetve túlfizetések rendezése igen nagy feladat;

· az adózók túlfizetéseinek másik, hátralékot mutató számlára való átvezetése illetve kérelemre történő visszautalása; 

· az egyéni vállalkozók és a vállalkozások tájékoztatása, könyvelők munkájának segítése;

· február és augusztus hónapban egyenlegközlők kiküldése;

· a kommunális adó bevezetésével, előírásával kapcsolatos személyes és telefonos ügyféltájékoztatás, egyeztetés;

· ingatlan adás-vétel, öröklés kapcsán felmerülő változások feldolgozása;

· a változásokról az adózók értesítése, fizetési felszólítások, és a hátralékosok felszólítása;

· a rendőrségi megkeresések alapján az adók módjára történő behajtásokkal kapcsolatosan fizetési felszólítás megküldése, rendőrség folyamatos tájékoztatása, munkabérletiltás; 

A csatorna érdekeltségi hozzájárulások beszedésével kapcsolatos folyamatos egyeztetés a Víziközmű Társulattal. Fizetési felszólítások kiküldése, bankszámlaszámok lekérdezése, inkasszók kihelyezése bankszámlákra, munkabérletiltások. 
· a könyvelés részére a feladás elkészítése és egyeztetése;

· adóigazolás kiadása a vagyoni helyzetről; 

· az ebrendészeti bejelentések nyilvántartása, a változások átvezetése.

Közhatalmi bevételek alakulása 2021. november 30.

	Bevételfajta
	Tervezett bevétel
	Tényleges befizetés
	Teljesítés

	
	2021. évre (e Ft)
	2021.11.30. (e Ft)
	2021.11.30. (%)

	Építmény, telekadó és kommunális adó
	23 000
	19 305
	83,93 %

	Iparűzési adó
	185 000
	165 797

+ 50 000 támogatás 

( 215 797 )
	116,65 %

	Gépjárműadó (önk.-nál maradó)
	0
	0
	0 %

	Ebrendészeti hozzájár., mezőőri jár., talajterhelési díj
	 
	91
	1 561
	0 %

	Pótlék
	
	1185
	
	

	Bírság
	
	285
	
	


Az idei évben jelentős többletfeladatot jelentett a gépjárműadóval kapcsolatban az adózók által tévesen a NAV helyett az önkormányzathoz befizetett, illetve az előző években kiküldött határozatok alapján történt előírások befizetésének kezelése. A befizetett összegeket adózónként le kell ellenőrizni, és abban az esetben, ha ténylegesen túlfizetés történt, értesíteni kell az adózót, hogy rendelkezzen az összeg visszafizetéséről.

Az iparűzési adó szempontjából is érezhető a járvány negatív hatása. Sok egyéni vállalkozó jelezte vállalkozása szüneteltetését. 

Az idei évben a vállalkozóknak és a vállalkozásoknak lehetőségük volt kérni a márciusban és szeptemberben fizetendő előlegük 50 %-ra való mérséklését. Ehhez a NAV felé kellett benyújtaniuk egy nyomtatványt február 25-ei határidővel, ami központilag került átemelésre az önkormányzatok felé. Sajnos a rendszerek összekapcsolása a határidőn túl sem volt kiépítve. A márciusi egyenlegértesítők kiküldése előtt szerettük volna feldolgozni ezt a közel 400 nyilatkozatot, hogy a március 15-ei határidőig a megfelelő összegek kerüljenek kiküldésre az adózók felé.  Azonban a NAV március 8-a után forgatta át a nyilatkozatokat az adó szakrendszerbe, ezzel igencsak lerövidítve és megnehezítve az adószámla kivonatok megküldését a nem magánszemélyek részére. Mindezek alapján a magánszemélyek előbb, az egyéni vállalkozók és vállalkozások szinte az utolsó pillanatban értesültek az adószámla egyenlegükről.

Az önkormányzat bevételének jelentős részét alkotják az iparűzési adó befizetések, ezzel a mérséklési lehetőséggel hatalmas bevételkiesés volt várható. A kieső iparűzési adóbevétel pótlására a veszélyhelyzettel összefüggő rendelkezések értelmében támogatást kapott az önkormányzat júniusi és októberi hónapban. Ehhez részünkről nem volt szükséges adatszolgáltatás megküldésére, központilag került megállapításra a támogatás összege. A folyósítás két egyenlő részletben 25-25 millió forintban lett meghatározva és nettó finanszírozás keretében történik. Azt, hogy ez az összeg fedezi vagy sem a kieső iparűzési adóelőlegek összegét, majd év végéig kerül felülvizsgálatra és ez alapján részesülhetünk még további támogatásban vagy kell majd visszafizetnünk a központilag meghatározott összeget. 

A jövő évre vonatkozóan is befolyásolni fogják az iparűzési adó összegét a veszélyhelyzettel kapcsolatos rendelkezések, amely szerint 2021. évre vonatkozóan az iparűzési adó mértékét egységesen az egész országra vonatkozóan 1 %-ban határozták meg (Sülysápon 1,7 % a mértéke). 

A KATA-s adózás szempontjából már az idei évben az 1 %-os adómértékkel kellett előírni az idei évi adót. Az éves 42 500 Ft helyett 25 000 Ft-ot kell fizetniük az így adózóknak. Közel 220 adózót érint ez a változás. 

2019. év végén a kommunális adó bevezetésével kapcsolatban kiküldésre kerültek a tájékoztatók a lakosság részére, melyben felhívtuk a figyelmüket az adatbejelentési kötelezettségükre. Ez azt jelenti, hogy a lakosoknak 2020. január 30-ig be kellett volna nyújtaniuk az adatbejelentő nyomtatványt az ingatlanaikra vonatkozóan. Sajnos ennek csak az ingatlantulajdonosok harmada tett eleget, így meg kellett kezdeni az adó hivatalbóli megállapítását, ami sok esetben nem felel meg az adózók elképzeléseinek (ki legyen a fizető), így újabb ügyintézésre van szükség.
November 30-ig 2633 db ingatlannal kapcsolatosan történt meg az adó előírása. Jelen pillanat a földkönyv adatai alapján dolgozunk, amelyek sok esetben nem teljesek, így le kell kérnünk a személyes adatokat az anyakönyvezető által kezelt népesség-nyilvántartó rendszerből is. Ezek után történik meg a kommunális adó előírása és a határozatok megküldése, mellyel egyidejűleg felszólítjuk a lakosokat az utólagos adatbejelentésre 15 napos határidővel. Amennyiben ez nem történik meg, bírság kiszabására kerül sor. 
Az erre visszaérkező adatbejelentésekben ellenőrizni kell az adatokat. Amennyiben a tulajdonostársak megállapodás alapján kérik az adó előírását, a korábban általunk előírtakat meg kell szüntetni és az új adatbejelentés alapján kell újra előírni az adót. Megegyező bejelentési adatok esetén is javítani kell az általunk rögzített bejelentési adatlapot, miszerint az adózó eleget tett a bejelentési kötelezettségének. 

A vállalkozóknak és vállalkozásoknak az építményadó és a telekadó fizetési kötelezettségük van. 

Az idei évben együttesen szerepel az építményadó, telekadó és a kommunális adó a tervezett bevételeknél 23 000 000 Ft összeggel, ez tartalmazza az előző időszakokról felhalmozódott hátralékok összegét és az idei évi adófizetési kötelezettséget is, eddig közel 19 305 000 Ft került megfizetésre.

A legfontosabb feladatok közé tartozik még jelenleg is a Tápiómenti Települések Csatornamű Vízgazdálkodási Társulat megkeresése alapján a meg nem fizetett csatorna víziközmű hozzájárulások adók módjára történő behajtása, ami eddig összesen 888 db ingatlant érintett. 

A végrehajtási eljárások során első körben a kötelezett munkahelyadatait kérjük le a Nemzeti Egészségbiztosítási Alapkezelő nyilvántartásából, ami alapján kezdeményezzük a jövedelem 33 %-ának letiltását. Amennyiben nincs végrehajtható jövedelme az érintettnek, a legutolsó lépés a végrehajtási jog ingatlanra való terhelése.

A Tápiómenti Települések Csatornamű Vízgazdálkodási Társulata vonatkozásában nyilvántartott érdekeltségi hozzájárulások összegszerű kimutatása: 

	Behajtásra átadott (888 db)
	180 606 784 Ft

	Törlésekkel csökkentett behajtandó összeg
	119 870 973 Ft

	Behajtásból beszedve, Víziközmű Társulatnak átutalva
	77 876 664 Ft

	Behajtott és az önkormányzat számláján szerepel
	3 443 656

	Még behajtandó összeg
	38 550 653 Ft


November végén ismét 65 ingatlan vonatkozásában keresett meg minket a Társulat. Ezek az ingatlanok egyszer már átadásra kerültek hozzánk, de mivel az eredeti megkeresésben szereplő ügyfelektől nem tudtuk végrehajtani az érdekeltségi hozzájárulás összegét és ezt jeleztük a Társulat felé, most megjelöltek másik tulajdonostársat vagy az ingatlan új tulajdonosaitól kérik az összegek megfizetését. Az idei évben még kiküldjük számukra a fizetési felszólításokat, és amennyiben nem történik befizetés, jövőre ellenük is megindul a végrehatási eljárás. 

Az őszi időszak a végrehajtások időszaka. 31 adózó esetében bankszámlákra kihelyezett beszedéssel éltünk közel 8 millió Ft összegből 5 millió forintot sikerült inkasszálnunk a cégektől. A legtöbb esetben fedezetlenség miatt vagy megszűnt számlaszámra való hivatkozással nem sikerült beszednünk a hátralékos összeget, ezeket a cégeket a cégbíróság felé jelenteni fogjuk. 

155 db fizetési felszólítást küldtünk ki egyéni vállalkozóknak és cégeknek 9 311 000 Ft hátralék behajtására, amelyből eddig 5 723 000 Ft folyt be. 

Magánszemélyek esetében 250 személynek lett a napokban kiküldve fizetési felszólítás közel 5 300 000 Ft összegben. 

Adó- és értékbizonyítványok kiállítása iránt november végéig 215 db megkeresés érkezett. Ennek keretében a hagyatéki ügyekkel kapcsolatban, a végrehajtó irodáktól, társhatóságtól kapott megkereséseknek megfelelően kell elvégezni egy-egy ingatlan értékének megállapítását, fényképekkel dokumentálva.

Az idei évben a földhivatal központilag felülvizsgálja a földkönyvben nyilvántartott személyeket a rendezetlen tulajdoni viszonyok miatt, és az ennek okán indított póthagyatéki eljárásokkal együtt megsokszorozódtak az adó- és értékbizonyítványok kiállításával kapcsolatos feladatok is.

Sülysáp, 2021. december 9.

dr. Tóth Krisztina s.k.

jegyző
PAGE  

_1700664934.xls
Diagram1

		Hosszútávú		Hosszútávú		Hosszútávú		Hosszútávú		Hosszútávú		Hosszútávú		Hosszútávú		Hosszútávú		Hosszútávú		Hosszútávú		Hosszútávú		Hosszútávú

		Szociális jellegű		Szociális jellegű		Szociális jellegű		Szociális jellegű		Szociális jellegű		Szociális jellegű		Szociális jellegű		Szociális jellegű		Szociális jellegű		Szociális jellegű		Szociális jellegű		Szociális jellegű



Január

Február

Március

Április

Május

Június

Július

Augusztus

Szeptember

Október

November

December

11

10

10

7

6

8

10

9

10

10

10

10

12

12

12

12

11

11

8

7

8

8

8

10



Munka1

				Január		Február		Március		Április		Május		Június		Július		Augusztus		Szeptember		Október		November		December

		Hosszútávú		11		10		10		7		6		8		10		9		10		10		10		10

		Szociális jellegű		12		12		12		12		11		11		8		7		8		8		8		10

				A diagram adattartománya a jobb alsó sarkánál fogva módosítható.

